text:
Mungkan Pat nhprang yawng hta manu dan dik pru ai shara Hugawng Pa hpe Myen hpyendap gasat zing la kau ai gaw dai ginra na chyauman buga masha ni hpe gawt shapraw kau ai re nga ‘Sai kap ai Pat’ mying ai dai ni shapraw ai sumtang laika hta mu lu ai re.
Ndai sumtang laika hpe August 20 ya shani Yangon Orchid Hotel e ginra masha ni hte Jinghpaw Wunpawng Bawngring Mahkri Shawn Hpung KDNG sang lang mat wa ai re.
“Sai kap ai pat maw ngu tsun mayu ai ga re. Hpa majaw nga yang, mungkan hta manu dan dik nhprang rai tim, ndai hpe sai gama nna htu la ra ai. Ginra masha ni a hkrap myiprwi hte hpring ai shara rai nga ai” nga nna Jinghpaw Wunpawng Bawngring Mahkri Shawn Hpung KDNG na Slg. Tsa Ji tsun ai re.
Shawng de Pat nhprang hpe dam lada ai hku jai lang ai lam n nga tim, htingbu Miwa mungdan mari hpang wa ai 2011 kaw nna 2017 majan nbyin shi ai ten du hkra laja lana htu sha ai rai nna, Myen mung ginra shara shagu na htawt sit mu galaw masha mun lam gaw Hugawng Pa de shawng wa ai re.
Maw ginra na htu la lu ai Pat ni hpe Danai mare de du hkra hkali hte htaw la nhtawm, dai kaw nna law malawng gaw Miwa mung de dut ginlen ai re.
Raitim 2017 June shata praw 5 ya shani gaw Danai Pat maw, Ja maw hkan na mungshawa hte htawt sit bungli galaw hkawm ai ni yawng dai ginra kaw nna pru mat wa na matu Myen hpyendap gaw hpyen nbungli hte laika pa a gat shabra dat sai re.
Dai hpang majan laja lana byin wa ai majaw maw ginra rai nga ai Nambyu Namhkam, N-ga ga, Wai Law, Htang Bra hte Nam Gawng mare masha hkying kaba gaw Danai mare de hpyen yen sai rai nna, bu htawt bungli galaw masha ni mung hprawng yen mat ai re.
“ndai ginra gaw bu htawt ginra ni a tam lu tam sha shara nre. Anhte kaji kawoi ni ban hte ban shara jahkrat nga lai wa ai anhte shara re. Hpyendap gaw anhte hpe hpyen majan htim gasat nna, lamu ga maden la ai ngu mu ai” nga nna shi sanglang hpawng e Nambyu Namhkam ginra masha Jan Lu Seng tsun mat wa ai re.
Majan zim nga ai maw ginra ni hta ya ten Ja hte Pat htu sha ai lam hpang wa sai zawn, seng ang ai asuya rapdaw salang ni mung tara shang htu sha lu na matu lahta tsang de laika bang da ai re.
Raitim, ndai zawn simsa lam n-nga shi ai ten, hpyen yen ni mung tinang dum nta nlu wa shi ai ten, bu htawt masha ni hpe Ja htu, Pat htu sha na matu ahkang jaw na hkyen ai gaw NLD asuya shut ai lam Slg. Tsa Ji madi madun tsun mat wa ai re.
Bai nna ginra masha ni mung tinang dum nta wa na matu mungdan gum san magam hpang de laika bang da ai raitim, ya du hkra dum nta nlu wa shi ai re.
Myen hpyendap a Pat maw Ja maw zing ai majan majaw, dai ginra chyauman buga masha ni gaw ya yang Danai mare ntsa Nawku hpung ni a hpyen yen dabang hta sha shingbyi ra nga ai re.
KDNG lit la shapraw ai ‘sai kap ai pat’ ngu sumtang laika buk a matu aten ladaw 2 ning daram na ai rai nna, Pat maw ginra masha ni, Danai mare masha ni, sut hpaga hpung ni, makam masham ningbaw ni hte ginra daju wuhpung wuhpawng ni hte hkrum zup wa ai lam chye lu ai.


c: text/html

text:
Dai ni, December 20, jahpawt daw Myen asuya dap hte KIA Dapba (6), Dapdung (36) lapran, Lahta Sammung, Mungbaw grupyin kaw gap hkat ai lam byin wa ai re.
“Dapdung (36), Kung langai ni nga ai Maw Tawng hte Mungli lambraw kaw Myen hpyen hpung ni du wa ai hpe hkap gap ai galaw ai” nga nna KIA Dapba (6) hpyendu langai Jinghpaw Shiga Dap KNG de tsun shateng ai.
Lai wa sai bat mi jan kaw nna KIA Dapba (6) ginra Mungbaw, Munggu maga de Myen asuya hpyen n-gun jat ai lam ni nga ai lam ginra masha ni tsun ai.

robotstxt: allowed

filter: keep


text:
Mana gap hkat ai Lahta Sammung KIA Dung (9) ginra kaw Myen asuya hpyen hpung bai lung wa ai majaw, daini June praw 7, Laban jahpawt nhtoi htoi ai hte kalang bai gap hkat nga sai lam chye lu ai.
Jahpawt jau hkying 6:40 daram hta KIA Dung (9) ni nga ai shara de Myen hpyen ni mayun lung wa ai kaw bawm langai wa kabe kapaw la ai kaw nna KIA hpyen hpung hte gap hkat nga sai re lam na chye lu ai.
“Mana gap ai kaw wa rawng taw na dai hpawt loi myi mu san ai hte amya pru wa ai kaw bawm wa kabe kapaw la rai nna dai grupyin kaw sha naw gap hkat taw nga ai,” nga nna KIA Dapba (6) hpyendu langai Jinghpaw Shiga Dap (KNG) de tsun ai.
Mana de hkying 7 jan ten, KIA Dapba (6) npu Dapdung (9) ni nga ai, Muse ginwang Htan Hpa Bum, Layan Kawng de Hu Hpyet de na dap mying n chye ai ai Myen asuya hpyen hpung langai lung wa ai hpe KIA Dung (9) ni shingla gasat ai kaw nna numdaw 2 lang gasat gala lam byin ai re.
Tatamadaw Myen asuya dap gaw, jahten sharun hpung ngu masat tawn ai Rahkai AA ni nga ai ginra hta lai nna mungdan ting madang August 31 du hkra hpyen majan jahkring ai lam ndau tawn tim Lahta Sammung de gaw KIA a Jinghku dap Balawng TNLA hte Kokang MNDAA ni hpe mung htu shadut htim gasat ai lam ni dingyang galaw nga ai re.


text:
Jinghpaw mungdaw Hugawng Pa e ginra masha ni hte Pat Jasan Hpung ni ginrun let kani sun hkyen ai lamang lai wa sai shata kaw nna galaw hpang nga sai re.
Hugawng Pa Warazup mare sinna ginra, Mugawng hka, Nam Hpyet hka hte Shahtuzup mare dingdung daw ginra ni hta kani yi eka (20) jan hpe hkyen shamyit sai lam Warazup mare salang Naw Di kaw nna Jinghpaw Shiga Dap KNG de tsun ai re.
“kani yi nga ai shara ni hpe tam nna hkyen ai. Mare masha ni hte kani lu sha ai ni pawng nna hkai da ai re. Kani nre sha, kaga grai mai hkai ai” nga nna nna tsun ai re.
Hugawng Pa e shaning shagu ndai ten Kani hkyen ai lamang hpe dingyang galaw nga ai rai nna, dai ning mung masha n gun marai 100 daram hte Pat Jasan galaw nga ai lam chye lu ai.
2019 Wunpawng Mungdan Shanglawt Hpung KIO a kani hte seng nna shapraw ai sumtang hta, Jinghpaw mungdaw e kani hkai ai shadang law htum shara ni gaw Myen asuya hpyendap npu Pyithusit hte BGF ginra ni hta re lam tang madun tawn ai re.
Ginra hku yu ga nga yang Kambaiti, Sadung, Danai hte Sumpra bum ni hta rai nna, lahta Sammung malawm rai yang kani sun hectares 6918 mu ai lam tsun da ai re.


text:
7.Wunpawng Numwawm Numla lam hpe shabyin ai lam madung ni
Wunpawng Numwawm Numla lam hpe shabyin da tai lam kaba masum nga ai.
- Makan masham lam:- Wunpawng sha ni a Wunpawng Numwawm Numla lam gaw nawku makam masham lawm ra ai hku hkap la nga ma ai. Dai lam ni gaw Nat hpe kumhpa nga jaw nna sharawt sha poi galaw ai lam, dinghku shang lu na matu,masha e myit daw dan ai hku nre sha, Hpan Sagya e dawdan ya na matu shamawn lat nhtu shaw ai lam, Num nnan jan hpe shagging shadan la ai hku nna Hpan Karai a kasha Hpan wa Ningsang hpe shangai ai shaloi, shadai daw lup da ai kaw na tu wa ai kumhpa nhpang hku Num shalai ai lam, Num nnan jan hpe dinghku masha shatai la ai shaloi, gumgun Nat hpe pahkap wa htau, pahkap nga ju ai lam ni rai nga ai.
- Shinggyim wuhpawng hte shabyin ai lam:- Wunpawng sha ni dinghku de ai shaloi, marai langai dinghku langai sha myit dawdan nna dinghku de n lu nga ai. Dai lam ni a majaw, Mayu Dauma kahpu kanau yuji yusa kashu kahkri yawng ni hpu jawm bang, hpu jawmg sha, jawm shakau kungdawn jawm la rai wuhpung wuhpawng hte dinghku de ra nga ai.
3.Num nnan jan hpe kumhpa shalai jasan jaseng shachyoi shapra lanyi lasau ga the sharin shaga shaking jahpan la ai lam ni rai nga ma ai.
- Hpuja Hpan Garan ai lam
Dauma ni jaw ai hpuja yawng hpe hpan amyu masum garan lu nga ai.Hpuja nkau mi gaw manu kaji ai raitim, Numwawn Numla hpu bang shagu lawm ra nga ai, hpuja nkau mi gaw sat lawat byin da hta hkan nna n lang ai sha, bungli shangut kau mai nga ai. Hpuja nkau mi gaw Numwawn Numla ai shaloi, lam masan n sa ai majaw, lam jasan shapri shanen ai ja rai nna hpuja hta n lawm nga ai. Shing rai Dauma ni jaw ai hpuja amyu masum hpe hpan hte hpan garan ga nga yang, lawu na hte maren rai nga ai.
1.Ginrung:- Ndai ginrung ja gaw hpuja madung rai nna Wunpawng bawsang shagu hte buga ginra shara shagu hta lang ra ai hpuja ni rai nga ai. Dai ginrung hpaga ni gaw:-
(1) Hpu nga kanu (shawa bumba batba hpuja)
(2) Hpu bau shi hkam.
(3) Hpu nba yan (buchyung)
(4) Gumhpraw joi (lap -145.50) ndai ginrung hpaga mali gaw Wunpawng sha ni yawng a n’pawt n’hpang hpuja re. Dauma ni lu sut lusu nna hpu sha na mayu law nna mai byin dangdi jang gaw lahta na ginrung ja mali hpe bai shagup nga ma ai.
(1) Hpu nga kanu (shawa bumba bat ba hpuja)
(2) Hpu bau shi hkam (shawa bumba bat ba hpuja)
(3) Hpu nba yan (buchyung) (shawa bumba bat ba hpuja)
(4) Gumhpraw joi (lap 145.50)(shawa bumba bat ba hpuja)
(5) Hpu nga shagup (hpu shagup) (lusu hpaga)
(6) Hpu bau shagup (lusu hpaga)
(7) Hpu nba shagup (lusu hpaga)
(8) Gumhpraw joi shagup yawng shagup ai rai yang, ginrung ja hkrai matsat rai sai. Moi shawng de gaw dai ginrung ja hta du magam ja nga ai.
(1) Hpu nga kanu (shawa bumba bat ba hpuja)
(2) Hpu bau shi hkam (shawa bumba bat ba hpuja)
(3) Hpu nba yan (buchyung) (shawa bumba bat ba hpuja)
(4) Gumhpraw joi (lap 145.50) (shawa bumba bat ba hpuja)
(5) Lung hpau lawng (Du Magam ja)
(6) Lak hkyit (Du Magam ja)
(7) Magwi kawng (Du Magam ja)
(8) Hpu sinat (Du Magam ja)
(9) Shingma lai (Du Magam ja)
(10) Bau lakhkawng zawn re ai ni lang ma ai. Ginrung ja mali (snr) matsat hta wa sintin ganawng ja hte hpu bang ai lam gaw tsep kawp ngut ai htung re. Lahta e madun ai ginrung ja ni hta jan ai hpuja ni gaw tinang bawsang, tinang ginra hta jat bang la ai hpuja ni rai nga ai. Shingrai Wunpawng Numwawm Numla hpuja lam gaw bawsang buga yawng hkrum ai hpe mahtang lang mai nga ai.
2.Hpuja hpugap ja:-Hpuji hpugap ja ngu ai gaw hpu bang ai shaloi shanem nang ai hpuja kaji ni hpe tsun nga ai.
(1) Num san ja.
(2) Num hpyi bau(masat hkam)
(3) Nhka kin-yang.
(4) Sagu panep.
(5) Yu nga mayawn.
(6) Hkat lat tanlan ja zawn re ni rai nga ai.
3.Shapri shanen ja:- ndai ja gaw hpu jaw hpu ya , num jaw num ya ai lam hta ra rawng ai lam hpe n nga jang gaw n lang ra ai hpuja ni re.
(1) Bwi mung bwi tsang gayen ja:- ndai hpuja gaw kahpu kanau mung n rai, mayu mung n daw yu ai nta de Num hpyi sa ra mat ai shaloi, Mayu hku nna shaga hpang n mai ai rai nna Mayu shawng shatai lam waw da ai hpu ja re. Dai Mayu nta hte ni ai kaga nta na Num la yu ai, shing nrai, tinang nta a lawu lahta nta ni dai nta kaw na Num la yu ai sakse hte hpawn, kasa wat sun dara la rai rai yang, dai hpuja hpe n bang ra ai.
(2) Kana shingkawt ja:- kaja wa shing-ra maka hte maren nga jang, tinang hta kaba ai kana ni shawng Num wa ra ai. Raitim, shing ram aka hpe tawt nna kana garai n wa yang, Num wa ai shaloi gaw shing ra shingtawt ja shaw ra ai. Shing-ra maka hpe shingtawt jang, kana hpe mung shingtawt ai tai ai. Shing rai kana hpe shatsawm ai hpuja re. Ndai hpu ja a majaw, kana hpe shut ai shing ra maka hpe shut ai lam ni tinang a matu mung kaga mu chye lawm ai manang ni a matu mung dum let sadi na matu rai nga ai.
(3) Hkau hki ja:- ndai hpuja mung tara tawt ai hpe shatsawm ai ja re. Htung hte maren nga jang, Mayu nta de Num hpyi sa ang ai raitimung, kahpu kanau nta de Num hpyi sa ra wa ai shaloi, Htunghking tara hpe hkungga gai hku nna tinang kahpu kajan shada n mai la hkat ai ngu ai hpe dum nga na matu jaw ai ja re.
(4) Yu Htang ja:- Num hpyi ai shaloi gaw mayu nta de sa ra ai htung nga ai. Raitimung, dai htung hpe shingtawt nna dauma nta de Num hpyi sa wa ra ai shani na manghkang hpe hparan ai ja re.
(5) Nbat raw ja:- a. Nbat raw ja ngu ai gaw kanu mayan ja hte lachyum bung ai raitimung, manghkang hparan ai ja re. Dai manghkang gaw hpa baw ta nga yang, moi na prat hta mayu kasha naw kaji ai ten kaw na kaba wa jang la nga ngu, Num htan ja langai ngai jaw nna mahtan da chye ma ai. Raitimung , Dauma nkau mi gaw mahtan da ai hta lai nna hpu bang ai lam gawlaw wa chye ai. Tsun lai saga ai hte maren, hpuja kru tup jang, Mayu ni jaw ya ra ai ri nhtu jaw ra sai. Jaw ya ri nhtu jaw ra sai. Jaw ya ri nhtu jaw jang gaw masha jan rai mat sai.Masha jan rai sai raitim, shingma kaw naw noi nga rai nna mara loi jaw mayu ai hku nna hpuja langai mi shajan hpyi ai. Dai hpe nbat raw ja ngu nna tsun ai. Dai hpe ginra nkau mi hta ginnen hpaga hku nna mung lang ma ai.
- Nbat raw hte lachyum bung ai kaga langai mi gaw chyudi hpaga ngu ai re. Ndai gaw sumrai hka daw ja rai nga ai. Dai hpe ginra nkau mi hta ginrung hpaga hku nna lang ai lam ni nga ai. Dai hku lang ai hpe n htuk ai ngu tsun mayu ai lam n re. Hpuja a majun hpe chye ai salang ni nga ai zawn, htawm hpang de n chye ai ramma ni law law nga wa na re majaw, gawn da ai lam rai nga ai. Sumrai hka jahta ai shaloi, ma myi man mu ai hpang jahta ai rai yang, dai ma yan nu hpe n la na hku jahta ai rai yang, sumrai daw jang rai sai. Ma hpe la nna kanu hpe n la ai hku lama wa jahta ai rai yang,sumrai hpaga hta chyudi hpaga naw jat jaw ra ai. Dai hpaga a lachyum gaw tinang chyu jaw kasha raitimung, tinang a kasha n rai mat sai majaw,yawn shalan ai ja mung rai nga ai. Shing n rai tinang a kasha n rai mat sia raitimung, chyu naw jaw matut ra ai majaw, chyu jaw jahpu hku nna jaw ai ja mung rai nga ai.
(6) a. Gumhtung gau(sh)Jahtawng htu ja:- Gumhtung gau ngu ai gaw shadai kadoi ai htinggren hpe tsun mayu nga ai. Buga ginra nkau mi hta jahtawng htu hpaga ngu nna mung shamying mai. Raitim, lachyum gaw maren sha re. Num nnan jan shangai ai hte seng ai lam rai nga ai. Num sha asak hkun ning pyi jan mat wa sayang hpa majaw, shangai la ra a ta? Ndai hpaga shaw ra ai lam gaw Num sha hpe shangai ai nta madung kaw n re ai, nta kaw sharawt sha ra wa yang, shaw ai hpaga re. Kanu kawa n lawm ai sha, sharawt sha ra wa ai rai yang, kanu kawa madung ni hpe wa tang dan ai shaloi shaw hpang na hpu ja rai nga ai. Kanu kawa lawm nna kaga kahpu kanau ni a nta kaw nna sharawt sha ai rai yang gaw dai sharawt sha ai nta ni la na hpaga re, hpa majaw nga yang sharawt sha poi galaw ai shloi, dai nta hta akyit akawt kaji kajaw ma mat ai hpe kappa ai hpaga re.
b.Gumhtung lat;- gumhtung lat hte gumhtung gau gaw langai sha mai byin ai. Raitim, ndai ja mung shi a majun gaw sumrai hka kaw nna hpang nga ai. Sumrai hkrum ai shaloi hka woi woi ai ngu nna, ma myi man mu ai aten du hkra shing nrai, hka jahta ngut ai aten du hkra, hka La wa a nta kaw woi da chye nga ai. Raitim, hka woi woi ail an n nga ai sha, hka num jan a nta kaw ma hpe shangai la ai rai yang, hka mung jahta ai shani gumhtung lat ja shalawm ra ai. Hpa majaw nga yang, Ma gaw ndai nta na Ma nre, raitim mung, ndai nta kaw shangai sai majaw, shangai ai shana shadai daw na matu, htinggren hpe chyinghka gumhtung kaw na lat la sai. Shingrai chyinghka gumhtung kaw nhtu hkang hkang mat ai. Dai nhtu hkang hpe shaprai kapa shamat ai ja re. Hka woi da ai shaloi hka la wa n nta kaw shadai daw ai rai yang, gumhtung lat ja n jaw ra ai.
Dai majaw chyu di ja, nbat raw ja, gumhpraw lat ja ndai myu masum gaw sumrai hka kaw na rai nna hpuja hta n lawm ai raitimung, gang bang da ai hpuju rai nga ai. Shut ai ngu n tsun lu timung, majun hpe gawn tsun ai lam sha rai nga ai. Shing rai Sumrai hka daw ai shaloi , kanau hpe n la ai sha , kasha hpe sha la ai shaloi bang ai sumrai ja rai nga ai. Bang ai shaloi mung sumrai ma a asak aten hta hkan nna shamying ai sumrai ja re. Myu mi tsun ga nga yang, kanau hte kasha hpe jahka ai, kaja wa garan jahka kaw ai lam gaw n nga ai. Dai majaw, myu mi tsun ga nga yang, ma hpe bau maka na matu shatsam ai hpaga mung rai nga ai. Chyu naw chyu ai ten chyu jaw ma hpe jahka ai hku nna sumrai hka jahta ai hku rai yang , chyudi ja ngu nna tsun ai. Chyu hka ai hpang sumrai hka jahta ai rai yang nbat raw ja ngu nna shamying ai. Ba n ra mat sai hpang sumrai hka jahta ai rai yang, gumhtung lat, shing nrai, gumhtung gau ngu nna tsun ai. Gumhtung lat ja jaw ai hpang gaw dai sumrai ma hpe kawa hpang de woi mat wa lu ai. Dai sat lawat hpe yu nna num sharawt sha ai shani, gumhtung lat ja jaw nna hkung-ran poi galaw de woi mat wa ai lam byin wa sai. Dai sumrai hka hpe tinang hkung-ran la kau na sat lawat n nga, sumrai hka daw mung n manu dum rai jang, sumrai kanu hpe ra ai masha nga yang, dai wa hte hpumau kumba jun nna sumrai hka daw na malai, hpu jawm bang ai hku shapri shamen la chye ma ai.
(7) Chyinng baw galap ja;-Ndai ja gaw hkung-ran poi kaga n galaw ai sha, manau poi num shalai ai shani jaw ai ja re. Manau poi mung hkung-ran manau ngu mai nga ai. Dai majaw nau baw baw chying bau sharat hpang na rai yang, Mayu ni kaw ahkang hpyi ai hku hpaga langai shaw ra ai, Dai hpe ginra nkau mi hta hpuja hku nna matut lang ai lam nga ai.
(8)Num shang ja:-Numla ai shaloi shing nrai, num hkung-ran ai shaloi, mare Duwa hpe mung alak mi san hpu ja jaw chye ai. Dai hpang Numshang ja ngu nna tsun ai. Dai hpuja a majun hpe tsun ga nga yang, Mashang Wa Labat a matu Madai ma Ja Nga hpe wa hpyi ai shaloi mayu ni hku nna, mying ninghkap bung yang jaw na ngu ai majaw, Mashang wa Labat hpe Jawa Rumja ngu nna kasa ni e, mayu nta kaw galai nna num nnan jan hpe mayu ni hte rau woi hkrat wa ma ai da. Dai shaloi La nnan a mying galai kau ai lam, hkung-ran nta na ni n chye kau jang yak wa na re majaw, kasa wa hku nna La nnan mying galai sai lam hkung-ran nta de shawng wat sun dan ra ai rai nna, mayu manam ni hpe gaw mare shinggan numshang kaw naw jahkring da nhtawm, kasa wa hkung-ran nta de shawng wa mat sai. Dai hpang mayu ni hpe dasang sa sharawt la ra mat sai rai nna dai sharawt la ja hpe numshang ja ngu nna tsun ai. Dai ja hpe hpang e shayi sharawt sha ai shaloi, mare Duwa hpe jaw ai htung tai mat ai.
(9) Gwi hkang, wa hkang pat ja:-Mayu ni kaw dinggun shat lit hpuja hte rau janghtung kasa hku nna shawng n sa hpyi ai sha, num sha hpe hprawn mat wa ai hpang sa hpyi yang, Mayu ni gaw Dauma ni hpe gwi lai wa lai lang ai ni ngu, masha lai lang mayu yang, dai gwi lai wa lai naw shawng shaprai shamat kau mu ngu ai hku hpuja langai mi shajan hpyi ai hpe gwi hkang wa hkang wa hkang pat ngu nna tsun ai.
(10) Shingma lai nga kanau:- Ndai hpuja mung shawng nnan kaw na shawa yawng hte seng ai hpuja n re. Nta langai ngai na sat lawat byinda hta hkan nna Du Magam ni shabyin da tai hpuja re, raitimung, dai ni na aten hta yawng ni jawm lang nga saga ai rai nna, shi a majun hpe gaw chye ra nga ga ai. Mayu nta langai mi kaw shayi sha shingtai langai mi nga na re, dai shayi shag aw kanu yan kawa hpe bau maka ai bungli hpun hta, hkaja, shat shadu, u yaw, wa yaw, si lahpaw la bungli ni hpe gunhpai nga ai ten hta, Dauma ni wawn la kau sai. Dai dauma ni gaw Du Magam ni rai nna, dai shayi sha a bungli hpe galaw lu na matu mayam hpu dat sai. Dai hpuju hpe mayam n lu ai du magam ni gaw nga kanu hpe mayam hpu shatai bang ai. Dai hpe shingma lai nga kanu ngu nna Wunpawng sha ni a ginrung ja byin wa sai. Shing rai shingma lai nga kanau, kanau mayan hkachyi, chyudi nga kanu, ndai ni gaw lachyum hku nna bung hkat ai raitim, ninghpawt majun shai hkat nga ma ai. Hpuja a yaw shada ai lam gaw shangai kanu kaw shading ai hpuja ni hkrai re.
- Laksan Hpuja ni
(1) Kanu mayan:- Kanu mayan ja ngu ai mung ningpawt e ginrung ja n re ai. Masha marai sat lawat hta hkan nna byin wa ai hpu ja re. Shingai kanu yawng mayawng ni gaw tinang a kasha shayi sha Num wa ai shaloi, galu kaba lam re hta n-ga, tinang a shayi sha a matu n’pawt n’hpang asak hkrung lam dum nta nga shra lu mat ai shani re majaw, kabu aw law chye ma ai. Raitimung, ma kanu nkau mi gaw tinang nja la ai shayi sha tinang hte hka mat w asana rai nna yawn mayu ai hte hkap chye ma ai. Ndai zawn rai shangai kanu ni langai hte langai hkamla ai lam n bung hkat ai nhkan e kasa wa Num nnan jan hpe Dauma nta de woi mat wan a ten hta shangai kanu gaw shi a kasha hpe jum nna hkrap nga ai. Dai shaloi kasa wa gaw ma a galu kaba lam she re ngu nna kanu hpe lap ajap shaw ya nna kanu a lata hpe yan shangun ai. Dai hpe mu ai shawa masha ni gaw hpang na rung ni hta kanu mayan nga nna tsun hpang wa na sai. Shing rai kanu mayan hpu ja mung yawng yawng ni hkan nga ai htunghking tara n re. Hkan na matu matsun da ai htunghking tara mung n re, ma kanu langai ngai a majaw, byin wa ai hpu ja rai wa sai. Ndai hpu ja hpe sinpraw htung hta lahpyen hpawja (tolhiem) nga nna rawng ai. Dai lahpyen hpawja gaw shawa nang hkachyi shing n rai, nga kanu re. Dai hpu ja hta sinna hkran na kanu mayan lap ajap hpe gayau nna ginrung ja byin wa ai lam rai nga ai. Dai ni na aten hta gaw, dai kanu mayan hpe ja lap mi a lahta de jai lang nga saga ai.
(2) Wa sintin ja (ja htaw wutang):-Ndai hpu ja mung ginrung hpu ja hta n lawm ai raitimung, manu dan lachyum pru ai rai nna ginrung hpuja hte maren byin wa sai. Hkung-ran poi shani wa sintin ganawng ai lam gaw hkung-ran poi hpungdim da tai lam rai sai. Hpungdim dat sai majaw, mayu ni hpe shabawm ai lam mung rai nga ai. Mayu ni hpe shabawn ai shaloi gaw n-gup gaman hte n re ai sha, kumhpa lama ma hte shabawm ai. Dai kumhpa gaw wa sintin ja tai wa sai. Dai shani n hpuja hpungdim uma mung rai sai. Mayu kasha hpe hkung-ran la ai shaloi, dum hprut dumhprat kahti gari n-gu n hpra re ai hku n re ai sha, alaw ahtam hkru hkru kat kat , jawm lu, jawm sha, jawm pyaw nna, hkung-ran la saga ai hte maren, hkung-ran poi lusha,mung ngam gabrat hkra rai sai ngu ai hku nna, shat ngam, tsa ngam, shan ngam ni hpe mayu ni hpe sa jaw shad at ai lam rai nga ai. Dai hta n-ga shanhte Dauma ni jaw ai hpu ja ni mayu ni shanhte a nta de la wan a matu, jaw da tai hpaga re majaw, ja htaw wutang, ja htaw gumra ngu nna shamying nga ai.
(3) Yuji Mun ja:- Yuji ngu ai gaw dai shani na mayu ni a mayu hpe tsun ai. Mayu mi tsun ga nga yang, num nnan jan a kanu maga na ni hpe tsun ai. Num nnan jan a kawa maga na ni hjpe hpu law law jaw sai. Ritimung, kanu maga na ni hpe jaw na matu hpu ja langai mi nga ai. Dai hpu ja hpe Mun ja ngu nna tsun ai. Mun ngu ai gag aw sinpraw hkran ni lang ai, Mum ngu ai ga kaw na sa ai ga re. Yuji wag aw hkung-ran poi ngut ai shaloi, wa sintin kanawng ja jet rau shi a wuman yuji ja hta na rai nga ai. Hpa majaw nga yang, yuji wa Munja hta ai hte rau, dai shani n hpu jaw hpu ya lam makum bu sai. Ya hte tup,dai shani tup mayu hte dauma hpu jaw hpu ya sharing shakau lam pri nem hkra hparan lai wa sai. Dai ni yawng hpe makau lam pri nem hkra hparan lai wa sai. Dai ni yawng hpe makum bu ai hku nna yuji ja hta ai lam re. Wa sintin ganawng ja hte Munja n hta dingsa hpu jaw hpu ya lam n ngut kre shi ai lachyum rawng nga ai. Tinang a kahkri hpe shayu sha ai shaloi, kungdawn ja kru kaw na langai ngai lit la mai ai. Shingnoi noila shing nrai, sumri dan ri nhtu shing n rai, ri nhtu langai ngai shaw na lit nga ai. Dai hku shaw ai rai yang, dai kungdawn a matu ginrung ja sha ang ai. Dai re ai majaw lahkawng sha na kaw lahkawng n sha ai sha, langai mi hpe grak di nna tsun jahtuk la chye ma ai.aaaa
(4) Kumhpa nga:- Kumhpa nga ngu ai gaw dauma ni kaw na mayu ni hpe jaw ai nga langai mi hpe shamying ai rai nga ai. Ndai nga a lachyum hpe garai n tsun yang, kumhpa ngu ai lachyum hpe shawng chye na ra nga ga ai. Wunpawng sha ni gaw majan ndau ai shaloi raitimung, hka jun mayu ai shaloi raitimung, kabu gara shiga shana ai shaloi raitimung, kumhpa hpe lang nga ma ai. Dai rai nna ndai shara kaw mung ga sadi, ga ningdat tawn da ai kumhpa hpe tsun mayu nga ai. Tinang jaw jau ai nat hpe raitim, shi hku nna nga hpyi ai shing n rai, nta masha ni hku nga jaw mayu ai rai yang, nga sat jaw na matu garai n jin ai laman e nga sat jaw na ngu ai ga sadi, ga ningdat hku nna udi hte nga jahkrawq zawn re ai hpe lahpaw hte mayawn nhtawm, dumsa let nga jaw na re ai ga sadi, ga ningdat tawn da ai hpe nga hka kumhpa shakap da ai ngu nna tsun nga ma ai. Ndai nga hka kumhpa hte numwawm numla lam gara hku seng ai ngu ai hpe garai n tsun yang, Wunpawng sha ni a hkung-ran poi hpe shabyin da tai lam madung hpe shawng tsun ra na ga ai. Dai hkung-ra poi shabyin ai lam madung masum nga ai.
- Naw ku htung hte shabyin ai. Tinang kamhpa ai gumgun gumhpai hpe jaw jau ai lam rai nga ai.
- Makau grup-yin shinggyim wuhpung hku nna shabyin ai lam lawm nga ai. Hpu jaw hpu ya ai lam ni
- Num nna hte adding tawk seng ai lam:- (i) Kumba shalai nna jasan jaseng la ai lam.(ii) Sharin shaga, bungli shara madun aid aw rai nga ai. Nambat masum ngu na hpe gaw hpung-up sara wa mungga tsun nna hkung-ran ai lachyum hte hkung-ran sai ni kaning rai nga pra ra ai lam hpe hkaw tsun ai hta hkyawm mat sai. Moi prat hta gaw num lanyi ai ngu lanyi ga hte nhtoi brat sharin shaga nga ai. Nambat lahkawng hta madun da ai makau grup-yin shinggyim wuhpung hte seng ai lam hpe num jaw num ya htung hku nna lahta e azin ayang tsun lai wa saga ai. Ndai daw hta gaw nambat langai hta tsun madun da ai nawku makam masham hte seng ai lam hpe sanglang mat wa na rai nga ga ai. Dai hpe sanglang na matu gaw kumhpa nga a lam tsun ra mali ai.
(5) Kumhpa nga a majun:- Dinghku langai ngai hta, nta madu jan dinghku li ai, shata gu wa ai shaloi, dinghku machyi (ma shangai machyi) wa ai ten hta shadai daw jahtawng htu na matu, ma shangai garum ai ni, hkinjawng dumsa, hpunlum ni yawng la dingda nga na rai ma ai. Dai zawn la dingla nga let tsa chyaru, shan jahkrawq gaitsu ni yawng shajin da sai. Shangai wa ai ma shinggan kaw du aia hte num sha, la sha yu masat la ngut ai hte rau, hpa baw shamying ang ai ngu ai mying nga taw chyalu rai sai rai nna, jahtawng htu mying shamying da tai hte rau gumgun nat hpe mung, dumsa ap nna dai num kasha num wa ai shani, dauma ni dun sa ai nga hkungga shawng na hpe ju jaw na ngu nna dumsa ga ndat tawn da ai hpe, nga hka kumhpa shakap da ai ngu nna tsun ai. Dai majaw dai num sha num wa ram ai shani gaw shi hpe sa hpyi ai dauma ni dun sa ai shawng na nga hkungga hpe gumgun nat hpe kumhpa nga ju jaw nna gumgun nat a lata kaw nna num sha hpe dauma nta de sharawt dat na rai nga ai.
Shing rai dai nga hpe kumhpa nga ngu shamyin ai. Dai nga ju sha ai poi hpe sharawt sha poi ngu nna shamying ai. Shing rai sharawt sha poi ngu ai gaw Wunpawng sha ni san san sha lu ai htunghking poi rai nga ai. Dai rai nna ndai prat na Chyum laika hta mahkawn buk ni hta sharawt sha poi hte seng nna grai lata yak nga ai. Ndai nga hpe hpu ja hta n shalawm ai lam gaw, shinggyim htunghking hte n seng ai sha, makam masham hte sha seng ai majaw rai nga ai. Ndai prat hku tsun ga nga yang, mayu ni sharawt sha poi galaw ai shaloi, dauma ni tsep kawp lit la ai hku n re ai sha, si mai amyu mi lit la ai masa sha rai nga ai.
Pungga Ja Li


text:
Hpakan Seng Tawng lahta tsang jawng makau hta dap jung nga ai Myen hpyen dap ni hpe Mung Shawa Makawp Maga Dap PDF ni kaw na 79 mm laknak si lahkawng hte sa gap bun
Hpakant gumshem Myen hpye dap hpe ning hkap n gun madun ai mung shawa marai 8 hpe tara kanu amyu myu masat let tara jewat da ai lam chye lu ai. N gun madun na
Hpakan ginra hta Wunpawng Mungdan Shanglawt Hpung KIO kawn, Hkum pat tawn ai Myen hpyendap gun rai ni hpe mungshawa ni lapran, brang brang lang lang dut mari ai lam yawm nga sai hpe chye


text:
Myitkyina Tayang Zup lam lapran N Jip Yang mare na Hpungkyi Jawng sin ai, U Soe kaw sa manang lahkawng sa chyai nna, tsa sing lu sing sha rai, ga law hkat wa ai kaw, kahtam hkat
Jinghpaw mung hte Sagaing jarit mayan shara lahkawng hta Myen hpyen dap ni kaw na August 24 ya shana n bung li 4 hte Wunpawng Mundan Shanglawt Hpyendap KIA hte Mung Shawa Makawp Maga Dap
Slg. Shwe Min woi awn ai Pyi Thu Tsit magam gun marai 4 jawn wa ai Pajero maw daw hpe KIA Dung 3 ni kaw na Sani Hku mare hta hkap jahkring jep yu ai
Myitkyina N Jut Lung ( Aung Min Thar) mare hta August 22 ya jahpawt Ma jahtawng htu kyu hpyi hpawng lamang langai hta daw jaw ai lusha a majaw, sa du shang lawm ai ginra
Laiza Muklum kata gunrai dut ai ni yawng Myen gumhpraw hte sha dut jaw ra na lam Laiza Muklum Uphkang Rung Mungchying Uphkang Dap, Wunpawng Mungdan Shanglawt Asuya kaw na August 19 ya shani n
Wunpawng Mungdan Shanglawt Hpyendap KIA ginra kaw hpyen wunkat yu la nna, tinang ginra Sezin Mare de bai n htang wa ai PDF ramma marai 4 hpe, Myen hpyen dap gaw Hopin Muklum hta laknak
Hpakant gumshem Myen hpye dap hpe ning hkap n gun madun ai mung shawa marai 8 hpe tara kanu amyu myu masat let tara jewat da ai lam chye lu ai. N gun madun na
Sagaing hte Jinghpaw Mung jarit Nam Si Aung Shagyit hte Myitkyina Deng 21 Shagyit hta dung ai Myen hpyen dap ni kaw na, lai sa lai wa mung shawa ni hpe shawoi na hta htam
Jahtu Zup Sanpya mare hta dap jung nga ai Salang Min Zin Tant Pyi Thu Tsit dap gaw, Wunpawng Mungdan Shanglawt Hpyendap KIA ni a sa htim gap gasat hkrum ai hpang, dap shara hte
Putao ginra hta asak 18 ning hpring sai ni hpe mung chying masat galaw ya na ngu tsun nna, mying jahpan ni hpe Myen hpyen dap kaw na hkan hta gahkyin hkawm taw ai lam


text:
Mungmyit Sinli Ga, Kachin Sub-state, KIA Masat (4) Dap Ba, Masat (8) Dap Dung ginra Sinli Kawng Ra npu Pang O hkaraw kaw September (28) ya jahpawt hkying (9:00) aten laman Myen hpyen gumshem dap hte KIA hpyen dap ni gasat poi byin ai lam nga ai.
Dai ginra hta Myen hpyen gumshem dap Tatma (77) hte (101) pawnghpawm dap ni kawn September (27) ya shani kawn hpyen man (3) hte KIA hpyen dap nga ai shara de htu shadut wa ai majaw gasat poi matut manoi byin wa ai rai nna Myen hpyen gumshem dap ni gaw hpyen n-gun jat la nna naw matut htu shadut nga ai majaw gasat poi laja wa na masa nga ai hte ya aten dai ginra hta Ph line, Internet line ni pat tawn da ai lam nga ai hpe mung chye lu ai.
KIA Masat (10) Dap Ba, Masat (2) Dap Dung ginra, Pangti hte Nati lapran kaw mung September (28) ya jahpawt hkying (9:23) aten kaw na shani hkying (12:30) aten laman Myen hpyen gumshem dap hte KIA hpyen dap ni gasat poi byin ai lam chye lu ai.
Myen hpyen gumshem dap n-gun (70) grup yin lawm ai hpung ni Modo (5) hte Kunlung lam de lai lung wa ai kaw KIA hpyen hpung ni hkap shingla gasat ai kawn numdaw lahkawng lang gasat poi byin wa ai re hte Myen hpyen gumshem dap a modo n kau hten hkrum mat ai lam shawnglam shiga kaw na chye lu ai.
Ya aten Myen hpyen gumshem dap n-gun (70) hpung ni gaw Nati kaw na Kunlung de lagaw lam hku nna matut shamu shamawt chyinglau wa ai majaw gasat poi naw matut byin wa mai ai lam hte KIA Masat (6) Dap Ba, Masat (9) Dap Dung ginra mayan hkan mung Kuthkai kaw na Myen hpyen gumshem dap ni shamu shamawt chyinglau hkawm nga ai majaw gasat poi laja wa na masa nga ai lam lit nga salang ni maram da ai.


text:
Wunpawng Mungdan Shanglawt Asuya, Ginjaw Hkamja Dap kaw nna hpaw sharin ai Masat Yan (10) Nursing Diploma hte Midwife tsi jawng hpe June (8) ya shani Jahpawt (10:00) am aten hpaw hpang dat sai.
Nursing Diploma tsi jawngma marai (226), Midwife tsi jawngma marai (190) yawng marai (416) tup re nna, Kung kyang ai tsi sara/num ni law law paw pru wa na matu,buga hkamja bawng ring wa na matu hte mare buga na ramma ni hkamja magam bungli hta shang tsap gun hpai ai law wa na matu shalat ai lam re.
Lai wa sai shaning na hta jawng ma grau law ai majaw dum nta, jawng gawk, jawngma lang arung arai ni mayak nga ai, jawng hpaw hpang sai hte jawngma nnan n hkap la jat sai lam, Tsi Jawng Up Sarawun Sumdu Htu Lum tsun ai.
Jawng lung ladaw (2) ning masat da ai rai nna, pre class shata (2) hpe June (9) ya shani kaw nna sharin sa wa na re. Sharin ginhpan ni hku nna Wunpawng amyusha ni chye ging chye mai ai Ninggawn Mungmasa, Rawt Malan Labau, Jinghpaw Laika Ka Htung Ka Lai, Htunghking hte Hpyen Htung Hkungga La Ra Lam hpe shawng sharin sa wa na. Daining kaw nna gaw Miwa Subject hpe mung bai jat sharin ya na. Ndai subject ni sharin ngut ai hpang she tsi hpaji matut sharin sa wa na re lam Saranum tsun ai.
Tsi hpaji hpe Ginjaw Hkamja Dap na Tsi Sarawun ni hte shinggan na tsi machyoi ni sa du sharin ya na. Sharin sara yawng marai (30) daram hte sharin sa wa na re hte daining na tsi jawngma ni hta Wunpawng amyusha ramma hpan hkum lawm ai lam chye lu ai.


text:
Ma Shahtawng Htu Sha Ningnan Hpang Ai Lam
Wa Hpung Wa Gam Mawn ngu ai wa.. Wa Sa Salang tai ya ai, Chyalai Wa Sa Salang ginngat ai, ngu ai gaw Shinggyim mashang; masha ni hpe, garai n chye garai n kung yang, hpa baw magam bungli lamang ni galaw ra ai ngu, tsun hkrai dan ai hpe tsun ai rai nga ai.
Ji goi e nang gaw kadai rai sindai? Ngai gaw hpun Chyalai ninghpang ginshat, Wa sa salang re. Ya gaw Ginru Ginsa mung Chying ring sai mu, myi hpaw sai chye mat sai. Nhtu dup mu…Nta gap mu ngu sai. Ji goi e.. nta dingshawn shang wa mu.. yi hkyen ram sai. Yi hkyen mu..nmut mangai ngai jang,mam ningnan sha mu…
Ji goi e..ma hkum rai sai law…Kaning di na i? E… shu goi ni e yi du.. yi baw kaw hkai tu ai Shanam gawt gun la mu.. Mam dum de gun tawn da mu.. Nga” Nga” chyang sa hkwi la mu… Jahkaw di tawn da mu.. … ya ma shangai sai… Ma jahtawng htu ya mu … shaman ga tsun nna htu mu…
Shanam htu hta, Nga” Chyang shan jahkraw hte jahtawng htu mu, Nmu mana, ga ga ai myit n su ai masha ni hpe hkum htu shangun mu. Myitsu tsawm htap, zet let ai htau li htaula , lawan ladan re ai, myit su ai masha ni hpe htu shangun mu; ngu nna tsun dan mu ai da. La kasha shangai jang, myit su ai mayat maya ai Ma kawa ni hpe htu shangun mu. Num kasha shangai jang,mayat maya ai , myit su ai ma kanu ni hpe htu shangun mu.
Kaji kawoi,kanu kawa ni a shaman matan ga ni tsun ya let, htu ya ai. Ya daini na aten du hkra, jiwa ni hkinghtawng lailen ni hpe anhte chyurum ai Jinghpaw Wunpawng amyu sha ni gaw, lahta na ga matsun laida.. lailen ni hte maren galaw nga ga ai.
Moi bum shagawng ga de nga lai wa sai ni gaw, myitsu ai ma kanu, myit su ai ma kawa, mayat maya ai ni hpe, law malawng shaga nna, ma jahtawng htu ya shangun ma ai.
Ma Shangai Ai Shaloi Shaman Kapaw Ai Lam
Ji wa ni gaw, Ma shangai ai hte Shaman kapaw ya ma ai. La kasha shangai jang manga (5) lang kapaw ya ai. Num kasha shangai jang Mali (4) lang kapaw ya ai. La kasha, Num kasha shangai ai hpe Shaman kapaw na ai hte htingbu dingpyen ni yawng chye sai.
Ma shangai na kan machyi ai masha nga jang, nta npan maga maga de kawa pali sumri kang da ai. Nbang maga mung kang da ai.Manam n shang na matu masha lagaw katsi n kabye na matu re ai.
(Ma shangai loi na matu)
Ma shangai ai 2,3 ya rai jang ma gan tsan ai, ninghtoi shapraw ya ai nga nna nat moi(nat jaw) ya ma ai. Ya prat hta gaw, akyu hpyi nna jasan jaseng ya nga ga ai. Nat jaw ai. Nat moi, u wa ju sha,dai shani hka shin jasan jaseng ya ai. Ma chyangai kanu gaw, wan nhtaw kaw bakang tsupni mara nat nna hpang kaw hkan nang ai. Kawa gaw shawng de, ndan gap ya ai. Kawa lahpaw raitim gap ya ma ai. Shawng de lapai lahkra de gap ya ai. N kaja ai baw nga jang hkrit nna yawng hprawng yen u ga ngu ai lachyum re.
Ma hpe bu hkawm sharin ya ai nga nna, mayu ga de kani katsa ni a nta de ma madun sa ai. Htunghking shat magun lit hte hpawn gun sa ai mayu ni kani katsa ni gaw, Ma hpe kumhpa lama ma jaw ma ai. Shaman ga ni hte hpawn, galu kaba mayat maya law htam ngwi pyaw hkam kaja sut su nga mu ga law… shaman ya dat ma ai.shagrau kumhpa gaw la kasha hpe rai jang (Bau) shing nrai gumhpraw ninggang soi nhpye, Ningri langai ngai kumhpa jaw ma ai.
Num kasha ni hpe rai jang, gumhpraw lahkawn, pat na kan, ja na kan, ja kachyi langai ngai shagrau kumhpa jaw ai. Tinang a kashu kahkri ni hpe shakawn shagrau ai lam ni re. Tsawra myit madun hkat ai lam rai nga ai. “Ma Bu hkawm sharin woi sa ai shaloi bau kumhpa mai jaw ai. Kaji ai wunli wun-gau, htunghking lailen ni rai nga mali ai law.. Ya dai ni anhte a prat hta grau nna, hkrik hkam ai hku galaw na grau mai nga ai.
Ma Jahtawng Htu Ai Lam
Moi shawng de chyaloi nhkoi prat kaw nna,Jiwoi Jiwa ni chyurum ai Jinghpaw Wunpawng amyusha ni gaw, Jaw labau gun let yu hkrat nga pra hkrat sa wa ai ni rai nga ai. Ma hkum shata (3,4) rai jang Ma kan hpe Nat moi ya ma ai. Ma shangai Ma ba sai hte nat moi ya rai nna kaja ai wunli la ma ai. Ya anhte Hkristan ni raitim, ma hkum rai jang akyu hpyi ya ai, ma shangai jang kabu ai hte wunli la akyu hpyi poi galaw ya rai chye nga ga ai.
Kaji kawoi ni a jaw prat latsa kaw nna, ma shangai daidaw la ai shaloi, nta kaw na kawa kumhtung ahprep la nna kawa shinggren hte Ma shadai hpe kadoi ya ai. shadai lup ai shaloi mung, la sha ni hpe gaw, ka-ang dawhpum shadaw pawt kaw lup ya ai. Num kasha ni hpe gaw, Sharem shadaw pawt kaw lup ya ai. shadai lup ai shaloi mung, gau ngwi di nna abwi sha hta lup ya ra ai. Majoi hkrup mara kabai lup jang ma kajawng ai nga nna myitsu salang ni tsun ma ai. Kawa chyen mazi shit la nna ding ding jun kum ya ra ai. Ran ran di nna jun ya yang, wa n tsawm ai, wa ran ran rai nna, wa tu n tsawm ai nga ma ai.
Ma shangai ai hte ma mying hpe lawan wan shamying ya ra ai. Nat ni shawng shamying ya na hkrit tsang ma ai. Nat ni shawng mying shamying la jang, n kaja ai nga ma ai.
Shangai ai hte ma mying hpe shamying la nna, ma jahtawng htu ya chye nga ga ai. Htunghking ni hpe galaw chye ga ai. Grai mayat maya ai ma kanu, ma kawa myit su ai, kaja ai htu nen ai masha ni hpe lata nna ma shangai, ma jahtawng shanam htu shangun chye ma ai. Ma hkum rai sai kaw nna, hkyen lajang da ai lam ni galaw chye nga ga ai. Moi prat gaw Ma shangai jang lang na matu, Kawa kaba ndum lahkawng hpe mung, ma hka shin lang na matu jau jau daw da ma ai. Ma nbat, sumdaw ni hpe mung da tawn da ma ai.
Ma jahtawng htu sha jang, lang na matu Jum, Shanam ni hte Nga jahkraw ni hpe kyem da chye ma ai. Ngahpyin, Ngadi, ngalai, ngatsang shan ni hpe law malawng lang ma ai. Ngai jahkraw hpe lahpaw jahkraw hte kayawp nna Makai nhtawm sharem lapa kaw shakap da ma ai.
Ma hpe shangai daidaw la ai shani mare shawa masha htingbu htingpyen rau dung rau nga yawng hpe shaga la nna, kabu gara hte sa dam nhtawm, Ma jahtawng htu sha let, shaman ga, Mang gala ga ni tsun ya ma ai. Ma jahtawng shanam sha htu, shat nbaw sha, Chyanun tsa hpunglum ni pyi lu rai nna ma shangai ai shani grai kabu pyaw chye nga ga ai.
Nga Shahkraw Hte Ma Jahtawng Htu Ai Lam.
Nga shan hte ma jahtawng htu ai lachyum gaw, Nga gaw grai mayat maya ai, Nga di ni mung mun mun sen sen rawng nga ai. Nga ni gaw Uhpung uhpawng hte kanawng kayawt hkawm, myit grai hkrum ai hku nga chye ma ai. Dai zawn re ai kaja ai lam kaja ai kasi ni hpe yu la nna wunli la mayat maya law htam nga u-ga ngu ai lachyum ni hpe sharing manu shadan let Nga shan hte ma jahtawng htu ai lam rai nga ai.
Sinwa U Hte Jahtawng Htu Ai Lam
Sinwa u shan hte mung ma shahtawng htu ya chye ga ai. Sinwa u shan hte ma jahtawng htu ai gaw, Sinwa u gaw u amyu numji numjoi yawng hkum shumhpa u amyu ni hpe woi awn lakawn chye ai. U manang ni sha hpa tam jaw ai U hkawhkam langai mi rai nga ai.
Mahku nsen mung grai pyaw ai u amyu langai mi rai nga ai. Yawng na ra na ga shaga chye ai. “ Oi Lik, Oi Lik, Oi ya” nga grai shaga pyaw ai. U ni yawng na ra ma ai. Myit kaja ai , tsun shaga chye ai. Uhpung uhpawng yawng hpe, woi awn singgawn lu ai majaw, kaja ai katsi ni hpe la nna Sinwa u shan hte ma jahtawng htu ya ai lam rai nga ai.
Sinwa u hpe kasi kaja la ai majaw, masha mying hpe mung anhte Jinghpaw Wunpawng sha ni Zau Sinwa mying ni hpe shamying ya nga ga ai. Anhte Cyurum amyu ni gaw, Sinwa Naw, Sinwa Zau , Sinwa Li, Zau Seng, Zau Mai, Zau Doi, Zau Ding,Zau Dan,Zau HKawng,Zau Raw, Zau La, Zau Tu, Zau Tawng,Zau Sam nga nna Jiwa ni shingteng shaga mying shamying ya ai gaw Sinwa U Lanung Sinwa a kasi la mai ai majaw rai nga ai.
Ya anhte maram yu lu ai mung, Zau Sinwa mying ai ni gaw grai magrau grang myitsu ai manaw manang law law hpe zinlum singgawn ai myit sumnung shingdi ai, ningbaw ningla kaja mung byin nga ai. Hpaga ga tim awng ai, mungkan hta kaga amyu ni Zau Sinwa mying shamying ai lam nna lu ai.Anhte amyu ni sha Sinwa u shan ni hte ma jahtawng htu ya ai hte Zau Sinwa mying shamying ai lam rai nga ai.
Ura U Shan Hte Jahtawng Htu Ai Lam.
Ura U, NingAwn Naw u shan hte mung, ma jahtawng htu sha chye ga ai. Ura u gaw u ni hpunsi sha ai manau dum ai shaloi mung joiwa shapyaw ya ai nga ma ai. U ni manau joiwa kaba mung rai nga ai. U ni shawng manau dum ai hpe yu la nna Ma Ding Yau shawng manau joiwa ai nga ma ai. Gat Rai hpun si, Gat Byen hpun si, Gat noi si, Gat gu si hpun ni hta Ura ni, gayawt pyaw manau dum let hpun si hpe di sha pyaw nga ma ai. Ura shaga ai nsen gaw, Hka pyi Makai lu na daram pyaw nga ai. Hpun si sha nga ai u amyu baw sumhpa ni hpe mahku grai pyaw ai hku shangwi shapyaw ya lu ai u amyu rai nga ai.
Mahku grai pyaw hkra ningchyin chye ai majaw, kasi la mai ai. Yungwi shayi shadang sha ni law law paw pru wa u ga, wunli wungau la mai ai U amyu rai nga ai. Tsawm mung grai tsawm ai. Mahku mung grai pyaw let, kanawn, shamawt, shamu grai chye ai re majaw, Ma mying shamying ai kaw mung lang ga ai. Ura Naw, ngu nna mying shamying ai mung law law nga ai. Jiwa ni ginlen lang ai re lam chye lu ai.
U Krang Naw Shan Hte Shahtawng Htu Ai Lam
U Krang Naw u gaw, sum-up, shadawng, sumwum kata kaw rawng nga nna, hkum tsumhpa nga ga chyoi nna shaga rawng nga ai hpe na lu mu lu ga ai. “ U Krang Naw shan hte jahtawng htu ai, rum hpang (7) ya myiman mu ai ngu “ ai ningchyin ga ni mung nga ai. U Krang Naw shan hte mung ma jahtawng htu sha nga ga ai. Rum hpang (7) ya shani shangai ni ma gaw laklai zet ai hpe mu lu ai.
U Krang Naw u gaw, U amyu ni hta laklai ai atsam lu nga ai U amyu re. Zet tsang ai lale lawan,larau ladau , htauli htaula re ai u amyu langai mi rai nga ai. U Krang Naw gaw, sumwum kata kaw yu jang gaw n mu lu, gaw grai ga chyoi ai, chyaukyi chyaukang nga chye ai U krang Naw, ding yau rai nga ai. Dai majaw kaja ai , zet ai, ga kung ai, amyu ni a ga ni hpe shalai chye ai. Peng Hkawa u zawn chye shaga ai. “Pawp jut, Pawp jut” nga chye ai. “Wang gaw wang gawt” nga shaga chye ai. “Dep lep ting ring” nga chye ai. Shingkai tang zawn shaga chye ai. U ni yawng a ga hpe shaga shalai ya chye ai majaw, Ma ni mung dai zawn kung zet u ga ngu nna kasi la mai ai majaw ma jahtawng htu sha ai shaloi, U Krang Naw ding-yau shan hte mung ma jahtawng htu sha ai lam rai nga ai.
Sharaw Shan Hte Ma Jahtawng Htu Ai Lam
Anhte Jinghpaw Wunpawng amyu sha ni nkau mi gaw Sharaw shan hte mung ma jahtawng htu sha chye ga ai. Sharaw gaw ning gun grai ja ai. Hkrit na zawn re ai Dusat dumyeng langai mi rai nga ai. Dusat hkawhkam langai re ngu tim n shut nga ai.
Mungkan masha ni anhte a sinpraw sinna de nga ai ni hpe, nsen shapoi lamang hku na lu mai ai. Magrau gang ai lahkawng hpe shingdaw yu nga ma ai. Sharaw gaw sam tsang ai,zet let ai amyu rai nga ai. Sharaw shan hte ma jahtawng htu ya ai ma gaw, grai n-gun atsam rawng nga ai. Myit htauli htaula rawng ai, Hpyenla galaw tim masin ja ai.Sharaw a myit masin hte bung nna majan gasat ai hta grai magrau grang ai. Hpa baw bungli ni hta mung dut dang ai lam n nga ai. Sharaw a magrau gang ai kasi ni hpe yu la nna kaja ai, kung zet ai amyu re ngu nna wunli wun gau la ai lam rai nga ai.
Sharaw gaw Lana mi kahtawng (9) hproi hkra hkawm lu ai nga nna myitsu salang ni tsun chye ma ai. Sharaw a magrau grang ai atsam ni hpe yu la, katsi la nna, ma jahtawng htu sha, ma shangai daidaw ai shani sharaw shan hpe mung akyu jashawn ai lam rai nga ai.
Ma Jahtawng Htu Ai Shaloi Shanam Bang Ai Lam
Shanam hpe ma jahtawng htu sha ai shaloi bang ai gaw sha mu namchyim rawng na matu bang ai mung rai nga ai. Shanam hpe kai dau langai hkai jang lamyi laman law law tu wa ai, mayat maya ai, law htam wa ai katsi la mai ai majaw bang ai lam rai nga ai.
Jinghpaw Wunpawng Myu Sha Ni Ma Mying Shamying Ai Lam
Lungseng
Lungseng hpe mung masha mying shamying ya chye ma ai. Anhte a kaji kawa ni a prat shanat kaw nna kaja ai lam ni hpe shadawn maram yu nna, masha a mying ni hpe shamying ya nga ma ai. Lungseng hte mying shamying ai mung, anhte Jinghpaw amyu ni hta jan nna, muungkan mungdan kaga ni hpe n na yu ga ai. Anhte amyu ni sha lungseng hte mying shamying ga ai. Kaga reng ai (Tsi, Ja, Padi,Mya) ni hte shamying ai hpe na yu ga ai.
Pat Mying Shamying Ai Lam
Anhte Jinghpaw mungdaw hta pat mung pru nga ai. Pat mung reng ai, kaja ai, tsawm ai re. Tsawm u-ga, myit su hpraw hpru ai kashu kasha ni rai u ga ngu nna jiwa ni pat hte mung, masha mying shamying ya nga ai. “La Pat, Roi Pat” nga nna shamying ai ni law law nga ai.
Nta Htingnu Mying Shamying Ai Lam
Nta Htingnu hpe mung masha mying shamying lang nga ga ai. Jan ja tim, marang htu tim ahkying aten n lata nna shingbyi nga ra ai.Shadu lu shadu sha ra ai. Manu dan di kai Jinghpaw Wunpawng amyu sha ni a (5) dap6,7,8,9,10 dap galu ren htingnu ni hpe gap rawng nna Lamu Madai jaw sha ai. Ju manau dum sha ai, dawhpum dawnu kaba ni jung nna gap rawng ga ai. Madai garap ni galaw da, dawhpum dawnu ni kaw gaw Nga, Uloi rung ni magawng htep htep shakap da nga ga ai. Nta ningnan moi manau dum sha ai. Kaja ai wunli la nna masha mying hpe Htingnu Gam, Htingnu Naw, Htingnu La nga nna shamying lang nga ga ai.
Manau Mying Shamying Ai Lam.
Manau, mung gumhkawng ai masha law law 100 lam, 1000 lam woi awn nna manau nau ai rai nga ai. Mungkan hta mung danhkung dandawng nga ai, tsawm htap kaja ai lam ni re majaw, anhte Jinghpaw ni Manau Tu ngu nna mying shamying jang kaja ai wunli lu galu kaba lam re majaw ma mying shamying ai shaloi jai lang ai lam rai nga ai.
Magwi Hte Mying Shamying Ai Lam
Magwi a mying hte mung, masha mying, ma mying ni hpe shamying ya nga ga ai. Magwi Naw, Magwi Gum Zau, Magwi La ngu nna mying shamying ya nga ga ai. Masha amyu htinggaw mying mung Magwi ni ngu ai nga ma ai. Magwi gaw dusat dumyeng yawng hta kaba dik re ai. Ninggun ja dik ai amyu langai mi rai nga ai.
Mai lung adun mung grai ngut ai. Shadaw dawhpum ni mung adun ngut ai. Reng dik ai, lungseng ni mung grai htaw lu ai. Ninggun ja dik dusat amyu langai mi rai nga ai.
Shinggyim masha ni, Magwi hpe rim asawng la nna, shapu sharin la, shangun lang nga ai. Magwi gaw bungli awngdang akyu pru nga ai. Manu grai dan reng ai. Sen latsa lam hti nna rim la dut sha nga ma ai. Du sat amyu hta kaba dik amyu langai mi rai nga ai.
Magwi kawng mung grai manu dan nga ai;-Sen (10), sen (100) sen (100) lam kahtap nna dut sha ma ai. Dum nta kaw shatsawm da ting grai shingkang nga ai.
Anhte Jinghpaw chyurum ai Wunpawng amyusha ni gaw, shata (12) ma gun nna shangai ai ma hpe mung, magwi mying jaw ai Magwi mung shata (12) gun nna, shangai ai re majaw, Magwi mying hte mung ma mying shamying ya nga ga ai. Tinang a kashu kasha ni hpe grai ninggun ja ai grai magrau grang galu kaba tsawm htap nga u ga, kaja grau ai hpe jai lang chye nga ma ai.
Bum Hte Mying Shamying Ai Lam
Bum mying hte mung ma mying shamying nga ga ai. Bum kaba bum tsaw, bum maling ni hte mung, ma mying masha mying hpe, jiwa ni shamying ya nga ma ai. Ya anhte ni a prat hta mung ginlen lang nga ga ai. Ma “ Mying hpe, Bum Ring Bum Tsaw…Bum Nawng, Bum Len ngu nna shamying nga ga ai.
Bum ni gaw kaba ai, bum tsaw bum shagawng, bum nem bum yan ni shinggrup gawan tsawm htap nga ai. Tsit lali tsawm ai Bum tsaw ntsa kaw nna, mada dat yu jang, shara shagu mu lu nga ai.Nampu nampan ni yawng hpe, mu mada grai dawng nga ai. Sa! Ra ni hpe galaw da hkring sa marit shamai ya lu nga ai.
Bum ntsa kaw nna, sumru dat yu jang, marit maroi sumru yu nna mahkawn yungwi ninghkring ni mung, grai grai pyaw ai mahkawn ni hpe htuk mahkawn shapoi ya nga ma ai.
Nampan Hte Ma Mying Shamying Ai Lam
Nampan hte mung ma mying shamying ya nga ga ai. Pan Tsun, Ma Pan,Seng Pan, Htoi Pan, ngu nna shamying ya nga ga ai.Nampan tsawm ai, manam pyaw ai nampan ni hpe n yu nna,n magra!, n masawp, n di ,n manam nna kadai n nga lu ai. Masha myit hpe shapyaw shanpyaw ya lu nga ai. Manam sama lu ai hte hpa baw nampan re chye sai. Nampan tsawm mu ai hte mying pyaw nga lu ai. Asak hpe galu jat na daram nampan atsam n-gun rawng nga ai.
Bau Hte Ma Mying Shamying Ai Lam
Dum lang ai Bau hte mung ma mying shamying ya chye ga ai. Bau gaw grai ngoi pyaw ai, mahku grai sa ai amyu re. Anhte Jinghpaw chyurum amyusha ni gaw, manau nau ai shaloi dum ai, masha si kabung dum bau gindawng shangwi shapyaw ya ai.
Bau mahku ngoi ai hte masha yawng hpe myit jasu sharawt ya lu ai. Bau ngoi na ai hte,masha yawng kanawn shamu shamawt mayu nga ai. Dai majaw kaja ai kasi ningli la ai lam rai nga ai. Bau ngoi ai zawn, zet kung u ga ngu nna,Ma mying hpe mung, Kaw Bau, Ja Bau,Naw Bau ngu nna shamying ya ga ai. Jiwa ni gaw kaja ai lailen ni hpe ginlen lang nga ma ai.
Ja hte Ma Mying Shamying ai lam.
Ja hte mung ma mying shamying ya nga ga ai. Ja Tawng Naw, Ja Awng, Ja Tawng , Ja Brim, Ja Seng, Ja Ban ngu nna shamying ya. Ja hpe pali zawn di nna galaw lang mai ai. Ja gaw reng htum ngu tim n shut ai. Dai ni, hpawt ni na manu hte ja hpe loi loi hte dut lu nga ai.
Arung a rai kaga amyu ni gaw ra ai wa, ra ai hku jaw ai. Aloi sha n dut lu ai. Grau reng ai, grau manu hpu ai raitim dut sha yak ai. Ja hpe n ra ai masha n nga ai. Masha shagu hpe,ja shakap mawn sumli jang, grau dan hkung shangun nga ai. Grau tsawm shangun ai, shinggyim masha shagu gaw hkum hkrang, lagaw, lata ,na, yawng hpe shatsawm jat ya nga ai. Ja hpe shareng nna shinggyim masha ni yawng jai lang madu da ai hpe mu lu nga ga ai.


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
San Pra ai John Fisher hte Thomas More Yan a Poi Nhtoi (June 22) 22 June 2022
San Pra ai John Fisher hte Thomas More Yan a Poi Nhtoi (June 22)
Ndai San Pra ai Masha Yan gaw, English Hkawhkam Henry (8) e zingri sat shamyit kau hkrum ai English amyu sha ni kaw na mying kaba ai San Pra ai masha yan rai nga ai. Ndai mabyin gaw, (1527) ning hta Henry Hkawhkam (8) gaw, (18) ning tup shi a madu jan tai nga ai Argon na Catherine hte hka nhtawm Fransik mungdan na, Anne Boleyn hpe la na ahkang, Wa Sarabyin Clement (7) tsep kawp n jaw ai majaw, Henry hkawhkam gaw, Nawku Hpung kaw nna pru mat wa nhtawm Nawku Hpung hpe zingri shamyit ai lam galaw wa ai.
Hkaw hkam Henry gaw, Ahkaw Ahkang Kaba “Act of Supremacy” hpe asung jashawn la nna shi hkum shi Anglican Hpung a ningbaw shatai la wu ai. England Mungdan kaw na, Kahtawlik Makam Masham hpe matut hkap la ai ni hpe laja lana zingri ai, hpri chyinghkyi ni hte hkum shan ni hpe mahkyit la kau ai, nkau mi hpe gyit noi sat nna, nkau gaw majing malang asak hkrung nga ai kaw na pu sindai ni shaw kau ya ma ai. England Mungdan kaw na Kahtawlik Hpung masha ni hpe ndai zawn zingri sat ai Hkawhkam Henry a hpang hkan ai ni gaw masha myit nan n rawng ai masha mazut ni tai wa masai.
San Pra ai John Fisher gaw, 1469 ning, October shata (19) ya shani, England Mungdan, Beveley, Yorkshire hta e shangai chyinghkai wa ai rai nga ai. Rochester Mare na Saradaw John Fisher gaw, Hkawhkam Henry shi hkum hpe Anglican Hpung a Ningbaw shatai ai hpe n madi shadaw ya ai majaw, London mare na Langchyi “London Tower” htawng kaw sharawng da ai hpang, 1535 ning, June shata (22) ya shani hta baw kahtam di sat kau hkrum sai. Saradaw John Fisher a baw hpe London mahkrai “London Bridge” ntsa shawa ni mu lu nna jahpoi ya na matu nhtoi ram ram na hkra mara tawn da ma ai. San Pra ai Saradaw John Fisher gaw, Chyum Laika hpe jum da nna, shi hpe zingri sat ai ni hpe mara raw ga tsun nhtawm nsa hti mat wa sai rai nga ai.
Shi n nga mat ai hpang, 1886 ning, December shata (29) ya shani, Shi hpe dai aten na Wa Sarabyin Leo (13) kawn A Lu ai Masha hku nna masat shagrau dat sai rai nga ai.
Dai hpang, 1935 ning, May shata (19) ya shani hta, shi hpe e, dai aten na Wa Sarabyin Pius (11) kawn San Pra ai Masha dang dat let, Shi a Poi Nhtoi hpe mung, June shata (22) ya shani ngu masat shagrau dat ya sai rai nga ai.
Bai, San Pra ai Thoams More gaw, 1478 ning, February shata (7) ya shani hta England Mungdan, London Mare kaba hta e shangai chyahkai wa ai rai nga ai.
San Pra ai Thomas More gaw, Karai Kasang hpe she madat na, Hkawhkam a ga hpe gaw n madat lu ai ngu htang tsun ai. Hkawhkam Henry a madu jan hte hka na hpe tsep kawp myit n hkrum ai makam masham kaba ai tara agyi kaba langai mi rai nga ai. Manga ning na ai hpang 1527 ning hta shi gaw Kahtawlik Hpung kaw na pru na malai shi hpe lit shatsam da ai hkawhkam a tara rung kaw na pru mat wa ai. Dai majaw, shi hpe mung hkawhkam myit ra n hkan ai nga nna 1535 ning, July shata (6) ya shani hta gaw, baw kahtam daw sat kau ma ai. Shi si wa mahka e hpang jahtum “Ngai gaw, Karai Kasang a magam gun shawng tai ai hpang she hkawhkam a magam gun re.” (I am the king’s servant, but God’s First) nga tsun kau da wu ai.
Shi n nga mat ai hpang, Nawku hpung kawn Shi hpe San Pra ai Masha dang dat let, Shi a Poi Nhtoi hpe mung, June shata (22) ya shani ngu masat shagrau dat ya sai rai nga ai.
Daini Nawku Hpung gaw, San Pra ai John Fisher hte Thomas More Yan a Poi Nhtoi hpe galaw nga ga ai aten hta, anhte Hpung Masha ni mung, tinang kalang mi lu da sai Makam Masham hpe kaning re ai aten hta raitim, nyet kau ai lam n nga ai sha, gwi gwi sakse hkam lu ai ni byin tai lu hkra shakut sa wa nga ga law.
By;
Sister Rose Angeline Maran Nang Doi (SFX)
RVA-Kachin Service (Myitkyina)


text:
Kamaing Byuha kawng kaw dung ai Myen hpyen gumshem dap hte P.T.Ts pawnghpawm hpung ni May.(10) ya jahpawt hkying (7:00) aten kaw na mare ka-ang lam mazup kaw lai sa lai wa mungmare masha ni hpe laja lana sawk jep ai lam chye lu ai. Dai Myen hpyen gumshem dap pawnghpawm hpung ni gaw n-gun […]
Category: Shiga Kaba
Jak sau manu laja nga ai majaw hkauna galaw sha ai ni yakhkak hkrum nga
Jak sau manu ni grau rawt wa ai majaw, jak hte hkauna galaw sha ai mungmare masha ni yakhkak dut dang hkrum nga ai lam na chye lu ai. Lido lam mayan na Yuzana Pa hte Nam Ya pa kaw hkau na galaw sha nga ai mungmare masha ni jak sau manu rawt ai hta […]
Chaung Wa P.T.Ts dap hpe KIA pawnghpawm hpung ni sa htim gasat nna dap wan nat kau ya
Wunpawng Mungdan Shanglawt Hpyen Dap KIA Masat (9) Dap Ba, Masat (26) Dap Dung ginra, Chaung Wa P.T.Ts dap hpe April (28) ya jahpawt hkying (4:10) aten KIA pawnghpawm hpyen hpung ni sa htim gap gasat ai lam nga ai. Myen hpyen gumshem dap a lagaw lata tai nna dap jung shara jahkrat nga ai […]
Kachin Anti Drug Day hta Ka-ni nanghpam wan nat jahten
KIA Masat (9) Dap Ba, Uru ginwang ginjaw, Lawt Ra dabang hte Masat (6) Dap Dung, Bum Nan dabang kaw April (25) ya shani lu rim da ai Ka-ni nanghpam hte rung rai ni hpe wan nat jahten ai lam nga ai. Wunpawng Amyu Sha Ka-ni nanghpam pat jasan ninghkap masat nhtoi hpe masat masa […]
Myen hpyen gumshem dap hpung hpe KPDF ni hkap shing la gasat nna Myen hpyen gumshem dap maga na si hkala law
Khatar, Chyaung Wa kaw na Min Chyawng Kung maga de hpyen shamu shamawt chying lau hkawm ai Myen hpyen gumshem dap lagaw lam hpyen hpung hte KPDF hpyen hpung ni April. (22) ya shana de hkying (7:30) aten gasat poi byin ai lam na chye lu ai. Chyaung Wa kaw na lagaw lam hkawm sa […]
Mung Baw ginra hta shing ra hpyen hkrum nna dum nta (100) jan hten hkrum
Mungmyit Sinli Ga, Kachin Sub-state Mung Baw ginra hta April (15) ya shana de hkying (2:00) aten daram hta shing ra hpyen laru kaba wa nna dum nta law law hten hkrum mat ai lam na chye lu ai. Akajawng sha Nbung laru kaba wa ai sha n-ga Marang kaba mung htu sawng wa ai […]
Nam Ya Myen hpyen dap na Kai Chyan Du jawn lawm ai Modo bawm kapaw hkrum
Hpakant lam, Nam Ya mare kaw dap jung ai Myen hpyen gumshem dap Hk.M.Y (12) dap na Kai Chyan Du wa hte hpyen la marai (5) jawn lawm ai Pajero modo langai April (15) ya jahpawt hkying (7:20) aten Sawadihkap lu sha seng hpang kaw bawm kapaw hkrum ai lam na chye lu ai. Dai […]


text:
KIA Masat (9) Dap Ba, Masat (6) Dap Dung ginra, Gwi Hka makau kaw November (17) ya shani hkying (11:00) aten daram hta Myen hpyen gumshem dap hte KIA hpyen hpung ni gasat poi byin ai l am nga ai.
Myen hpyen gumshem dap ni Gwi Hka makau Sapbya Chyaung kawn shamu shamawt pru wa ai kaw KIA hpyen hpung ni bawm hte shawng hkap kapaw nna sinat laknak hte bai gap gasat ai hpang gasat poi byin wa ai re hte gasat poi hta Myen hpyen gumshem dap maga na hkra hkala si sum lam nga ai hpe sagawn chye lu ai.
November (15) ya shani hta mung KIA hpyen hpung ni shara jahkrat nga ai ginra de Myen hpyen gumshem dap ni hpyen shamu shamawt chying lau wa ai majaw Hwi Lung makau kaw KIA hpyen hpung ni hkap shingla gasat nna gasat poi byin ai lam nga ai hta Hwi Lung hpyen dap hte Gwihka Myen hpyen gumshem dap kawn mung laknak kaba ni gasat poi byin ai shara de gap bang ai lam nga sai re.
KIA Masat (6) hte Masat (26) Dap Dung ginra, Gwi Hka, Sezin ginra ni hta N-dai laman Myen hpyen gumshem dap ni hpyen n-gun, hpyen lang rung rai ni hpe htaw shalai la ai lam ni galaw nga ai majaw hpyen Nbungli ni hte shimlam la ya nna hkrup mara gap bang ai lam ni mung galaw nga ai lam matut sagawn chye lu ai.


text:
[4 / 1]
Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku! Shinryaku!
Ika Musume!
Ika Musume!


text:
Myen mung asuya hte majan naw byin nga ai masa kata, Wunpawng Mungdan Shanglawt Hpung (KIO) gaw Mungchying Uphkang Dap (DGA) hpaw ai 50 ning hpring ja jubili chyeju shakawn lamang hpe tinang ginjaw Laiza muklum e du na bat galaw na re.
Ndai poi gaw 2011 ning majan ningdaw kalang bai byin wa ai 8 ning hpang KIO a kaba dik poi rai nna, Myen asuya hte gap hkat jahkring lam ntsa ahpraw achyang dawdan ra ai mungmasa lambraw kaw du nga ten, ndai poi kaba galaw ai lam mung rai nga ai.
Kadun hku DGA ngu law chye ai Uphkang Dap (Department of General Administration) hpe 1969 ning hta hpaw ai raitim shata hte nhtoi hkrak n chye ai majaw masat nhtoi n lu masat shi ai re.
DGA hpaw 50 ning hpring chyeju shakawn akyu hpyi lamang hpe Nov. 14-15 hta galaw na hkyen da ai re.
Yungwi Pinra hte Ka Hkrang Shingjawng Poi hpe gaw jau nna Nov. 13-14 hta galaw na hkyen da ai re. Ndai lamang de Laiza shinggan na shingni hpung hte yu ngwi shayi shadang ninghkrin ni hpe mung saw shaga tawn ai hpe mu lu ai.
Bai nna, Laiza gulf pa e gold ginsup poi hpe gaw Nov. 7-8, daini bat Mali Ya shani galaw nna ginsup hpang nga sai re. Dai poi de golf ginsup sa ai Myitkyina de na mawdaw 20 jan gaw mani bat Masum Ya shana de Nam San Yang kaw nna Laiza de lai shang wa sai lam chye lu ai.
17-ning simsa lam hten nna, 2011 ning June praw 9 ya shani Myen hte bai byin wa ai shanglawt majan a majaw, pru wa ai hpyen yen sen mi jan nga ai kaw mun tsat jan gaw Miwa ga jarit KIO uphkang ginra ni hta shiangbyi nga ai re.
KIO gaw ‘hpyen wa’ hte gap jahkring nhtawm hpyen yen ni tinang dum nta nhtang wa ai lamang hpe galaw nna saboi ntsa mungmasa bawngban mahtai tam lu hkra shakut nga ai lam, Ginjaw Komiti Tingnyang Up Dukaba Nban La a Oct. 25, KIO a 59 ning hpring shatsam mungga hta mu lu ai re.


text:
U.S. Covid-19 ana zinli hte si ai masha, April 21, bat Lahkawng Ya (Amerika nhtoi) du hkra, marai 45,000 jan rai sai hte ana mu jep ai machyi masha 800,000 jan sai lam, Reuters shiga dap a jahpan hta mu lu ai.
Amerikan gaw mungkan hta coronavirus ana kanu (Covid-19) mu jep masha law dik rai nna, dai gaw nambat lahkawng law dik Spain hta hti hkum htam 4 hkawt law ai rai nga ai. Mungkan ting Covid-19 jep shapraw lu ai masha jahpan wan 2.5 jan nga ai kaw 1/3 (sumpum masum hta na sumpum mi) gaw Dingdung Amerika Dan hta byin nga ai lam re.
Bat Lahkawng Ya shani si masha 2,600 jan bai jat wa ai re.
Myen mung e, April 21, shana hkyin 8pm kaw shapraw ai Asuya Hkam Ja Dap hte Ginsup Hkringmang Dap a ndau hta, Covid-19 ana hte si ai marai 5 hte hpawn ana mu jep ai masha yawng 121 du wa nna dai kaw marai 6 gaw hkam ja dap magam gun re lam, tang madun ai re.
Jinghpaw mungdaw e gaw mungdan kata-shinggan pru hkawm nna bai du shang wa ai masha 4,600 jan hpe nhtoi 14 ya maram masam Facility Quarantine galaw tawn ai kaw ana kap ai masha n nga ai lam, Mungdaw Hkam Ja Dap tsun ai re.


text:
Hupin mare kaba hte deng 2 daram tsan ai shara na wan leng mahkrai hte mawdaw lam mahkrai 2 April 27 ya shana hkying 11 daram hta bawm kapaw hkrum ai majaw wan leng mahkrai gaw nmai lai hkra hten mat sai hpe chye lu ai.
“Masha hte maw daw lai ai kawng mahkrai kaw gaw hpa n ra ai sha naw mai lai ai raitim, wan leng lam chyawm gaw tsawm ra sawng mat ai. Maga mi na hpri tawng pyi a yai mat ai.” Nga nna ginra masha langai tsun dan ai re.
Mahkrai kapaw hkrum ai hpang, dai shara hte kade ntsan ai shara hta dap jung nga ai Myen hpyendap kaw nna sinat kaba hte 6 lang dang hkan gap ai hpe chye lu ai.
Jinghpaw mungdaw shara law malawng hta Gum shem Myen hpyendap hte Wunpawng Mungdan Shanglawt Hpyendap KIA lapran majan ding yang matut byin nga ai re.


text:
Lahta Sammung majan a majaw Mandalay-Muse lam gan pat nga ten, Nam Um-Tamonye hku gayin lai ai mawdaw ni hpe KIA hkawn hta nga ai shi sumla ni, lai wa sai bat e pru wa ai re.
“Wunpawng Mungdan Shanglawt Asuya, Mungdan Sutgan Dap, Wunpawng Gumrawng Gumtsa Mungdan” gabaw kap ai “Voucher” hte August 22 ya shani, Nam-Um hte Tamonye lapran hkawn hta ai sumla ni hpe facebook hta mu lu ai re.
Facebook shiga hta, mawdaw kaji langai hpe kyat 50,000 hta ai lam tsun da ai re.
Tamonye ginra gaw Wunpawng Mungdan Shanglawt Hpyendap, KIA Dapba (10), Dung 2 ginra re.
KIA gaw Dingdung Daw Daphpawm hpung mali malawm rai timung, August 15 ya shani kaw nna Lahta Sammung e Myen asuya dap hte laja lana byin wa ai majan hta e KIA n lawm ai sha, ngam ai wuhpung masum— Balawng TNLA, Rahkai AA hte Kokang MNDAA hte byin ai re nga, daphpawm a ndau ni hta mu lu ai re.


text:
Slg. Nsang Gum San Ningbaw
Slg. Hkangda Brang San Awng Ningtau Ningbaw 1
Srn. Jap Ja Ngai Awng Ningtau Ningbaw 2
Srn. Tsumhpawng Seng Raw Amu Madu
Slg. Hpauda Tu Ningtau Amu Madu (1)
Zehkung Hkawng Hkyam Ningtau Amu Madu ( 2 )
Htu Hkam Kareng Sutdap Hpa-awn
Awng Sut Naw Mahka Ningtau Sutdap Hpa-awn
Layauk Lum Naw Kunhting
Lamai Roi Li Awng Ningtau Kunhting
Slg. Nhkum Brang Seng Media dap Hpa-awn
Slg. Galau Tu Nan Ningtau Media dap Hpa-awn
Slg. Htingnan La Sam Public Relationship Hpa-awn
Slg. Dau Je Tu Hkum Ningtau Public Relationship Hpa-awn
Shyi. Ja Mai Project Coordinator


text:
Chyum Munu Rev. Dr. Lahtaw Gum Se: “Ningtawn Ningla Ngang Grin Masha Tai Ga”
(Jinghpaw Shiga Dap, KNG, hta lai sai 2008, January praw 1, hta tang madun sai, Jinghpaw Chyum Hkawlik munu, Rev. Dr. Lahtaw Gum Se, a Shaning Ningnan Ramma Shatsam Mungga hpe 2020 Shaning Ningnan hta kalang bai tang madun dat ai lam re.)
Buga kata shara shagu, mungdan kata shara shagu, mungkan mungdan shara shagu bra chyam nga pra nga ai kashu kasha, Jinghpaw Wunpawng Ramma ni hpe (2008 ning a) Shaning Ningnan Shatsam Shiga shana dat mayu ai law.
Hpan Karai e masat shalat ladaw da ya ai mungkan prat, Hkristu a prat ladaw shaning langai mi lai di nna, shaning ningnan ladaw langai bai shang wa lu saga ai majaw kabu gara let asak aprat naw ram ai, amyu hte mungdan, shinggyim masha hte mungkan a myit mada shara ningbaw ningla maka rawng ai Ramma shayi shadang yawng, Hpan Madu hte rau ngwi pyaw hkam kaja nga myit ga, akyu hpyi garum ya ai.
Mungkan pinra mungdan shara shagu magam bungli amyu myu hte hpaji hparat amyu myu hte shakut shaja hkawm nga ai, Jinghpaw Wunpawng Amyusha Ramma ni hpe Numhtet Ga tsun jahta mayu ai lam amyu (3) myit dum lu ai. Dai gaw shingran (vision) hte seng ai lam re.
No.1 SHINGRAN
Lam langai ngu na hta, Ramma hkum shagu kanang nga, hpa baw galaw timung, tinang a asak hkrung lam hpe myit shingran madung tawn da nna shakut ga. Hebre masha ni a ga malai hta, “Shingran ga n nga yang, mung masha ni gumlu gumlang rai ma ai” (Ga Shagawp 29:18) nga ai. Myit shingran n nga ai wa gaw myit madung n rawng ai majaw kam mara rai nga nna, lachyum n pru ai hku hten za mat wa nga ai.
Jinghpaw Wunpawng Ramma ni gaw myit madung rawng ai, akri rawng ai, nli rawng ai hkrai rai ga. Masha amyu kaga ni hpaji chye ai zawn chye na hpe sha shakut ai, masha ni lu su ai zawn lu su na hpe sha shakut ai, masha ni hkik hkam ai zawn hkik hkam na hpe sha shakut ai gaw n ram ai. Masha hte bung shakut ai sha re majaw ”Ningtawn Ningla, Ngang Grin ai Masha” n tai lu na re. Ningtawn Ningla Myit Jasat hpe myit shingran madung tawn da nna, sadi sahka kang ka rai akyu hpyi let shakut hkawm nga ga.
No.2 SHINGRAN
Lam lahkawng ngu na hta, Ramma masha hkum shagu gaw mungkan shinggyim masha hkrai rai nga timung, amyu langai ngai hte seng ai amyu masha hkrai rai ga ai. Gara amyu hte mung n seng ai masha gaw n nga ai. Rusai (roisai) maka hku rai rai, tara lam hku rai rai, mung masa hku rai rai, htunghking dinghku masa hku rai rai, amyu langai ngai hte seng ai hkrai rai na re. Amyu langai ngai hta gaw sari rawng rawng shanglawm ra nga ai. Dai shaloi she Myit Shingran madung mai lu nga ai. Myit madung mung ngang ngang kang kang rai na rai nga ai.
Jinghpaw Wunpawng Ramma ni a matu gaw: Jinghpaw Wunpawng amyu Na a Amyu re. Jinghpaw Wunpawng amyusha a matu, Nang hpa baw manu dan na dawdan da nit ni? Na a sari gaw Jinghpaw Wunpawng a sari rai na re. Jinghpaw Wunpawng a sari mung Na a sari rai na re. Nang manu dan ai sari rawng yang, Na a Amyu Jinghpaw Wunpawng mung manu dan ai sari rawng wa na re.
No.3 SHINGRAN
Lam masum ngu na gaw, tinang a dai daw dai hpang buga a lam rai nga ai. Anhte Jinghpaw Wunpawng Amyu sha ni gaw mungkan masha mung rai nga ga ai hte maren, mungkan ting gaw anhte a nga shara rai nga ai. Rai timung, mungkan ting byak hkawm nna sha masha tai mai ai n rai. Hpan Karai gaw amyu langai ngai hpe mungdan langai ngai masat la shangun nna, masha langai ngai hpe buga lamu ga langai ngai madu la shangun nga ai. Jinghpaw Wunpawng Amyu sha ni laika lu ai, jawng lu ai, jawng lung chye ai kaw nna, mungkan shara shagu bungli hpan amyu myu hku nna du hkawm lu saga ai. Rai timung, anhte buga lamu ga n lu ai ni n rai ga ai.
Anhte Mungdaw mungdan nga ai, buga lamu ga lu ai ni rai nga ga ai. Dai ning gaw Jinghpaw Mungdaw lu masat la ai shaning (60) ning hpring ai Manau Poi kaba hpe 2008 ning January (5) kaw nna (11) ya du hkra, Shata Pru Manau Pa kaw Manau Poi kaba hku nna galaw na rai saga ai. Jinghpaw Mungdaw ngu ai anhte a buga lamu ga hpe anhte kade wa manu shadan jai lang lai wa saga ni? Du na prat shaning ni hta gara hku manu shadan jai lang na myit shingran lu nga ga ni?
Ramma ni hpe myit sumru shangun mayu ai law. Ndai prat gaw ”Software” sut hpe jai lang nna ngamu ngamai lam tam ra sai prat rai nga ai. Dai ”Software” shaw shapraw la lu ai ”Hardware” nhprang rai shaw kau ma wa nga saga ai. Hardware nhprang rai shaw kau ma mat jang “Software” kanang na n shaw lang lu sai majaw, hpaji chye ninglen matsan wa na tsang ra ga ai.
Hkai nmai nli naili hkai shatut nna, lusha shapraw lu ai lamu ga sau ni hpe mung ahkut kabai kau ma wa saga ai. Lamu ga hkraw mat jang hpa baw lusha shapraw nna asak hkrung na kun? Dai lam ni mahkra hpe chye hpajang na gaw Ramma ni a lit madung mung rai nga ai. Grai kam ai.
Jinghpaw Wunpawng Buga hpe kadai makawp maga na, kadai gaw sharawt na gaw prat ram ai Ramma ni a lit rai sai. Ya aten gaw sut masa hku nna yu yang, gat lawk sut masa (Market Economy) kaw nna, hpaji hpaga sut masa (Knowledge Economy) de rawt galai wa nga ai prat re majaw gaw grai lawan la nga ai. Chyoi Pra ai Chyum Laika hta hpaji hpaga chye ga na shadum da nga ai (Ga Shagawp 3:14).
“Ngai shu…Ngai sha Ramma ni e, Jinghpaw Wunpawng buga mungdaw mungdan hpe hpa baw hpaji ladat hte hpaga amyat tam nna sharawt gaw gap mat wa na lam myit shingran shaw lang saga ngu shatsam dat ai law…”
***Matsing: Sara Kaba Rev. Lahtaw Gum Se gaw Nawngnang Jinghpaw Wunpawng Chyum Hkawlik a jawngup hpe 1966-1992 ning laman galaw wa sai rai nna, dai hpang Jinghpaw Mungdaw Kahtawng Ningchyawng Sasana a Tingnyang-up magam lit hpe galaw gun hpai lai wa nna, 2018 ning April 14 ya shani, Madu Yesu hta yup pyaw mat wa sai re.)


text:
Jinghpaw-Miwa ga jarit, Wunpawng Mungdan Shanglawt Hpung, KIO uphkang ginra, Je Yang hpyen yen dabang na Slg. Hpaula Gam Awng, asak (50), gaw madu hkum sumri hte du gyit si ai lam galaw wa sai re.
Nam San, Hka La mare kaw nna Je Yang IDP camp Sut Mu Awng Lawk (9) kaw shanu nga ai, Slg. Hpaula Gam Awng snr Chit La gaw August praw 1, jahpawt manap daw, hkying 2 am jan ten, hkum n pyaw wa ai kaw nna dabang nta kaw sat si ai lam re nga, dabang shiga lawk hku chye lu ai.
Miwa ga jarit hte yep Je Yang dabang gaw Laiza a dingda maga nga ai hpyen yen dabang kaba langai re. Slg. Gam Awng gaw magam gun re lam n chye lu tim, KIO ginra hpyen yen dabang na kawa la ni yawng ngu na gaw MHH hpyenla re lam chye lu ai.
COVID-19 mungkan kap bra ana zinli makawp ninghkap nga ai ladaw, KIO uphkang ginra kata shata lahkawng laman sa wa si ai manghkang masum byin ai hta, masha yawng si hkrum ai re.
July praw 2 hta, Nba Pa ginwang daw, Mai Bat Ninghtawn, Gai Daw mare hta mare uphkang rung chyare Slg. Yaku Langzing Tang Gun hte rau dinghku masha 5 hpe aten mi hta kahtam sat kau da ai lam byin ai re.
Bai, June 18, manap 4am jan ten hta gaw Laiza, Woi Chyai mare Lawk 2 hta, KIO Mungshawa Hpyen Hpung (MHH) magam gun, Marip Singnan Awng Tu, asak 28, gap si ai lam byin ai rai nga ai.


text:
Myen asuya gaw hpaji madang tsang 10 htai sai ni hpe, san poi hkrat tim, jawng ngut lemat jaw ai lam dai ning 2019-2020 hpaji ladaw kaw nna galaw mat wa na re lam chye lu ai.
‘lahta tsang hkrat ai jawng ma ni, shinggan bungli galaw na matu yak ai. Dai majaw lahta tsang jawng ngut lekmat jaw dat yang, shanhte a matu kan bau bungli mahkrun grau lu wa na hpe myit mada ai majaw, munghpawm asuya matsun du ai re’ nga nna Jinghpaw mungdaw hpaji dap ningbaw Sarama kaba Khin Than Nway tsun ai re.
Dai ning kaw nna tsang 10 htai ai ni hpe shawng jawng hpang na re lam chye lu ai.
Raitim jawng ngut lekmat lu na matu Munghpawm asuya kaw nna jahkrat tawn ai lam yan 7 nga ai lam tsun ai re.
Dai ni gaw jawng dingyang sa ai ni, subjects shagu hpe chye na ai ni, wuhpung wuhpawng magam bungli hta shanglawm ai ni, mara tawt ai lam nnga ai re, dai zawn masat tawn ai hpe chye lu ai.
‘‘ya ten jawng kaw mung hpaji madang gawn jep na wuhpung tawn da ai. Ma ni numbat hpe ya kaw nna yu let ka bang magang sai. Shata san poi ni hta awng ra ai. Hkrat tim pyi, bai awng hkra htai na matu re’’ nga nna Myitkyina No.9, lahta tsang jawng up Sarama Nyo Nyo Than tsun ai re.
Myen mung ting madang tsang 10 san poi htai ai hta, tsa lam shadang 30 ya awng nna, ngam ai 60 gaw san poi hkrat ai re. Dai zawn, San poi hkrat ai jawng ma ni hpe mung masat masa lu hkra ya na zawn, lahta tsang jawng ngut lekmat jaw na hkyen ai re lam mungdaw hpaji dap ningbaw tsun ai re.


text:
“Anhte a manu dan ai makau group yin hpe Jawm makawp maga hkang zing ga” ngu ai Ga baw kata hpaji jaw sumla hkrung kadun shingjawng lamang hpe galaw na re majaw, W.P myu sha ni yawng shang lawm mai ai lam World Kachin Congress WKC tsun n dau tawn ai re.
N dai hte seng nna, yaw shada lam hpe World Kachin Congress Ramma lit hkam Maran Htoi La KNG hpe n dai zawn tsun ai re.
“n dai hpe hpa majaw galaw nga yang, ya ten anhte yawng chye the maren anhte a makau group byin ni gaw lani the lani grau hten za ai maga de rai mat wa sai. Dai majaw ladat amyu myu the hpa ji jawm jaw hkat lu na matu, hpaji machye machyang ni hpe anhte hkam la lu na matu yaw shada lam kaba lawm ai. Mung masa pyaw ai raitim, n pyaw ai raitim, makau group byin hpe gaw kadai wa sha lit nga ai n rai, anhte langai hkrai hta lit nga ai rai nna, makau group byin hpe anhte yawng gara hku jawm hkang zing na ngu hpe yaw shatung shadaw lam re.”
N dai shingjawng lamang gaw, kadai hpe mung n hkra machyi shangun sha, mungdan shara shagu na, asak pang n ginhka ai, W.P myu baw sang yawng, jinghpaw ga hpe madung dat na rai nna, Jinghpaw ga the n re kaga baw sang ga the rai yang, Jahpaw gasi the subtitle shakap ya na hpe mung lajin da ai re.
Masat shagrau hpe, 1,2,3 masat la na rai nna, no 1 lu ai hpe, US Doller 1000, 2 gaw Doller 800, 3 hpe gaw 600 shagrau na re lam chye lu ai.
Dai ni na gumhpraw galai manu hku nga yang, US D 100 hta Myen kyat 180,000 daram nga ai re.
Shagrau masat hkrum ai, sumla hkrung kadun 3 hpe, Du na June praw 5 ya shani ang ai World Environment Day shani, shapoi mat na re majaw, shang lawm shingjawng na ni kawn, May 31 ya hpang jahtum, World Kachin Congress ( WKC ) hpe sumla hkrung kadun sa ya ra na lam tsun tawn ai re.
N dai lamang hta, kaja wa nan, tinang shingra tara makau group byin hpe tsawra nna, makawp maga myit rawng ai hkum ngau shagu hpaji jaw sumla hkrung kayet let shang lawm ging ai lam tsun ai re.
World Kachin Congress ngu ai, Ramma the hpaji shalat Komiti gaw mungdan shara shagu na W.P myu sha ni, gaw gap lam the seng nna, n gun jawm kahkyin tawn ai rapdaw langai rai nga ai.
Lai wa sai shaning ni hta World Environment Day hpe mung shawa ni gaw, Hpun hkai ai lamang, makau group byin jasan jaseng ai lamang, hpan amyu amyu hku masat n htoi hpe galaw wa sai re.


text:
Daini, Oct. 8, bat Lahkawng Ya shani (Sinpraw dan bat Masum), Xinjiang mungdaw hta rudi Uighurs, Kazakhs, snr laga Muslim amyu lakung ni ntsa masing hte adip arip galaw ai lamang kaw lit nga ai, Miwa asuya hte kommyunit pati salang ni hpe visa pat hkum ai lam, US Maigan Kyithkai Dap ndau dat sai.
Miwa gaw, tinang ginra madu uphkang ahkaw ahkang hpyi ai Xinjiang rudi ginra masha ni hpe dawsa ai ni (terrorists) ngu tsun masat nhtawm dai amyusha sen kaba hpe rim rawng tawn ai hte kaba dik shinggyim ahkaw ahkang tawt lai ai lam hpe galaw nga ai re.


text:
Mungmyit Sinli, Kuthkai Ginwang, Namhpaka makau Mungyu mare hta Kokang MNDAA ni asak n hpring shi ai ramma La sha langai hte hpawn asak 20 jan ramma 3, yawng marai 4 hpe hpyen lahkawn mat
Mana gap hkat ai Lahta Sammung KIA Dung (9) ginra kaw Myen asuya hpyen hpung bai lung wa ai majaw, daini June praw 7, Laban jahpawt nhtoi htoi ai hte kalang bai gap hkat nga
Mungkan ting Covid-19, Wuhan virus ana zinli makawp ninghkap nga ten, Myen asuya dap gaw Lahta Sammung, Kokang dap hpe April 15, bat Masum Ya shani, sa htim gap ai majaw laja lana gasat gala
Ndai shata praw de, KDA ginjaw Kawnghka grupyin kaw na kani tsi hkyep hte kani galaw jak ni manu mana lu rim kau dat ai hpang, Myen hpyendap gaw hpyen n-gun kaba hte KDA ginjaw
Lai wa sai bat, lahta Sammung KIA Dapdung (17) training dabang langai hpe maja sa gap zing ai kaw nna lu la ai arung arai sumla ni, ndai bat pru wa ai re. Dingdung Daw


text:
2011ning June shata (9) ya shani Myen hpyen Dap ni kaw nna majan baw hpang dat masai. Dai majan hpe KIO maga hku nna
Padang Hkrunlam
K.I.C Ningbaw Malai (II) a matsun hkam la hpawng Galaw
2013 June (17) ya jahpawt hkying (8:00)am ten Laiza Muklum, Laiza lahta tsang jawng, Rawt Ninghkawng Gawknu hta KIC Ningbaw Malai (II) a matsun
Laiza Kaw Masa Lam Sang Lang Dan Ai Zuphpawng Galaw
KIO Dat Kasa Hpung kaw nna Masa Lam Sang Lang Dan Ai Zuphpawng hpe 2013 June (15) ya jahpawt hkying (9:00)am aten Laiza Muklum,


text:
Miwa mung Hubei ginwang, Wuhan mare kaw nna kap bra hpang wa ai Coronavirus, nsa sa lam hte seng ai ana Myen mung de nshang wa hkra ana jep ai lam hpe Jinghpaw mungdaw ga jarit ni hta galaw hpang nga sai re.
Masha law law si hkrum wa sai ndai ana Miwa mung e myit tsang hpa madang rai wa sai majaw, Jinghpaw mungdaw ga jarit ni hpe pat kau na matu Mungdaw asuya kaw nna Munghpawm asuya hpang de laika tang da ai hpe mung chye lu ai.
“Mungdan madang kaw nna myit hkrum let galaw da ai ga jarit gate ni re majaw, anhte mungdaw asuya hku nna laika mara da ai sha re. Ya du hkra pat u, hkum pat nga nna matsun ai lam gaw ndu shi ai” nga nna mungdaw masha gawn hpang hkringmang salang Zaw Win tsun ai re.
Dai ni January 27 kaw nna Kampaiti Myen-Miwa ga jarit dawnglawng hku e Miwa shangwa pru wa masha ni hpe hkum gayet ai lam nga nna, san jep hpang nga sai lam Mungdaw hkamja dap kaw nna ndau da ai re.
Masha langai hta ana kap sai nga yang, kumla n madun tim, shada kap bra mai ai majaw, asuya hku nna ga jarit lam hpe ahkyak shatai gawn jep ra ai lam Waimaw ginra masha Slg. Ganese tsun ai re.
“Miwa mungdan gaw shanhte hta byin ai lam hpe byin mai yang kadai hpe shabrawng na nre. Raitim, ndai ana kanu gaw shanhte nan grai sadi nga ai re. Bai nna Miwa mung masha ni ndai Myen mung hkran de bungli sa galaw ai grai nga ai. Madung gaw Waimaw hku nna shangwa ai re majaw hkyak hkyak dabang gap nna ndai hpe ja ja jep ra na re” nga nna tsun ai.
Tara shang ga jarit gate (2) sha nga ai raitim, kaga lai lam law law naw nga ai majaw ana kanu nlu jep na hpe tsang ai lam tsun ai re.
Kampaiti hte jarit HtingChung mare e Miwa amyusha marai 2 Coronavirus ana kap ai lam nga ai zawn, Shweli ga jarit mare e mung ana kap masha mu ai majaw ya yang hkawm sa hkawm wa hte poi lamang masha hpawng ai lam ni hpe n galaw na matu ndau da ai re.
Coronavirus ana Miwa mung kaw nna ya yang Thai, Korea, Singapore, Japan mungdan ni de du hkra chyam bra nga sai lam shiga ni hta mu lu sai raitim, Miwa hte jarit sha re Myen mung hta gaw ya du hkra nmu shi ai lam seng ang ai hkam ja dap kaw nna tsun ai re.
Hpang jahtum gahkyin lu ai shiga hta Coronavirus ana kap hkrum ai masha marai 2000 jan sai rai nna, asak si sum ai marai 80 du sai lam Miwa mung shiga ni hta tang madun tawn ai re.


text:
Syria sinpraw-dingdung kaw, Rasha hte US hpyen mawdaw adep hkat ai kaw US hpyenla nkau hkala hkrum ai manghkang hta mungdan lahkawng shada mara shangun hkat nga ai re.
Adep hkat ai video hpe Rasha mungtsaw myutsaw website, Rusvesna.su hta shapoi ai hpe, kahtap htawn shabra dat ma ai re.
Video hta Rasha zaibru jang hpyen mawdaw yan na mawdaw langai gaw US hpri makawp mawdaw langai hpe wa adawt manga nga ten, Rasha helicopter langai makau kaw anyep sha pyen gayin ai hpe mu lu ai.
US gaw gawan hkawm ai hpe hkum shadang ai nga nna Rasha tsun ai.
Ndai shiga hpe bat Masum, Aug. 26 hta shabra dat ai re. Rasha Makawp Maga Hkringmang Dap tsun ai hta, dai ginra kaw gawan hkawm na lam nga ai hpe jau kaw nna US hpe sadi jaw tawn sai, nga ai.
“Dai daitimung, myit hkrum ai ni tawn da ai hpe tawt lai nna, US hkarang dap hpyenla ni gaw Rasha gawan hkawm ai hpe pat hkum shakut ai re,” nga, hkringmang dap tsun ai hpe Tass shiga dap tang madun ai.
“Dai lam hkap htang ai hku nna, tsun da ai masing dik tup wa hkra manghkang koi yen lu na matu, n galaw n mai ahkyak la lam hpe Rasha hpyen balik galaw ai re.”
White House Amyusha Shimlam Kongsi (NSC) tsun ai hta, Rasha mawdaw langai US bawm-ninggang hpri-makawp mawdaw langai hpe wa ahtu adawt ai majaw, “mawdaw kata magam gun ni hkala hkrum ai lam nga ai.”
Baw ahtu agawk hkra ai US hpyenla mali, n sawng ai, baw sin malap ai lam byin ai nga, mying n tsun mayu ai US hpyendap shiga lawk langai hpe lakap nna Politico website hta tang madun ai.
Syria sinpraw-dingdung daw hta, US dap ni hte byin ai manghkang law law nga ai re. Lai wa sai bat mi jan hta Rasha-shingdu Syria a jinghku dap ni a gap hkrum ai lam ni nga wa sai.
Lai wa sai 2018 February shata hta, Rasha chyee-sarr hpyenla (shabri shabrai hpyenla) n-gun kaba hte madung wan sau pru shara makau na US dap shara ni hpe wa htim gasat wa sai. Shanhte hkala nba kaba hte shingla gasat nhtang kau ai hkrum yu masai re.
Ya bai byin ai manghkang gaw n bung ai. Tara shang Rasha hte US hpyen hpung lapran dingtawk man ap nan ga law hkat ai lam rai nga ai. Ndai mabyin gaw manghkang byin shangun ai sat lawat langai re majaw Amerikan ni ninghkap ai re. Rasha gaw ginra kata jawm myit hkrum da ai lam ni hpe n hkan sa ai sha, da sang US dap ni hpe ginjang jaw nga ai re nga, mara shagun ai re.
Ya ten, hpa majaw ndai lam byin wa ai kun? US gaw Syria kaw nna pru wa sai mahkrun re ai hku Moscow sawn la ai re. Maning October hta, Gumsan Magam Donald Trump kaw nna mying kaba ai dawdan lam galaw wa sai: dai gaw Kurdish jinghku dap ni hpe garum na sa da ai US hpyen n-gun 1,000 hpe dawm la ai lam rai nna, hpang e myit loi bai galai nhtawm, kasu kabrawng law dik ai shara hta hpyen n-gun loi naw ngam da ai re.
Dai raitim, Trump gaw Washington a maigan de jahkrat tawn ai hpyen n-gun shayawm mayu ai masa hpe Rasha chye da ai. Dai re majaw Amerikan ni pru ai hpe chye shangun mayu ai yaw shada lam hte Rasha galaw ai ngu sawn lu ai re.
Ya ten du hkra dai ginra kaw naw ngam nga ai US hpyen n-gun yawng 500 daram sha rai nna, IS (Islamic State jihadists) ni bai n rawt wa hkra, shimlam la ya nga ai re. US hpyendap gaw Kurd rawt malan hpung woi awn ai, SDF (Syrian Democratic Forces) daphpawm hpe garum nga ai re.
Politico hta NSC na ga tsun ahkang lu, John Ullyot, tsun ai gaw, Aug. 25, bat Lahkawng, buga ten 10:00 am grup yin ten, galoi mung galaw nga ai shimlam gawan hkawm ai shaloi Rasha hpyen hpung hte Syria sinpraw-dingdung Dayrick makau hkrum katut nna manghkang byin wa ai re nga, tsun ai.
Shi tsun ai hta, US mawdaw wa adep hkrum ai majaw Rasha hpyendap hpe ninghkap ai hte, “manghkang n kaba wa hkra’ daphpawm gawan hkawm hpung gaw dai shara kaw nna pru le mat ai lam tsun ai.
“Rasha dap a jahte tam ai sat lawat ni (unsafe and unprofessional actions) gaw 2019 December hta United States hte Rasha myit hkrum da ai manghkang shayawm na ga shaka hpe tawt lai ai lam madun ai re,” nga Mr. Ullyot tsun ai.
IS hte kaga gumlang hpung law law hpe gasat shamyit nga ai Syria Gumsan Magam Bashar al-Assad a hpyendap ni hpe Rasha gaw hpyen n-gun kaba hte garum ai kaw, bawm jahkrat nbungli kaba ni du hkra, lawm ai re.


text:
Waimaw, Nawng HKing mare Ja maw langai hta shat shadu ai amyu shayi langai roi rip sat hkrum ai mabyin ndai bat byin lai wa sai re.
July praw 4 ya shani, dai ja maw hta shat shadu ai asak 20 ning daram re amyu shayi wa hpe rau bungli galaw ai hkawng ma langai nam de hpun hta sa ga ngu woi mat ai hpang, roi rip sat kau ai re. Dai hpang shani, dai amyu shayi hpe nmu ai majaw, shanhte hta na kawa hkrum ai ningma kap ai wa hpe san jep yu yang, mabyin yawng hpe chye lu ai nga ginra masha langai KNG shiga dap hpe tsun dan ai re.
Dai roi rip ai hkawng ma hpe san jep ai ten adup abyen re majaw, shi mung nnga mat ai lam matut chye lu ai.
Roi rip sat hkrum ai amyu shayi a moi mang hpe, June praw 6 ya shani she, ja maw makau hka kau hta mu tam ai rai nna, roi rip ai la wa hpe si hkra gayet ai hta lawm ai ni hpe gaw Waimaw Pyada ni kaw nna rim da ai lam matut chye lu ai re.
Roi rip sat hkrum ai amyu shayi gaw Sammung kaw nna Jinghpaw mungde bungli galaw na matu lung wa ai rai nna, dai ja maw hta bungli shang ai bat 2 daram sha naw re lam chye lu ai re.


text:
COVID-19 ana zinli ladaw pat da ten, Nba Pa n’hprang wan n’ga nhkun de wan n’ga sa lagu na shang ai Lana Zup Ja hpyen yen 2 nsa chyat si rawng ai hpang, shan a moimang wa shaw ai kaw marai 1, kahtap si ai lam ndai bat matut manoi byin wa sai re.
Wunpawng Mungdan Shanglawt Hpung, KIO Sinpraw Ginwang Ginjaw, uphkang ginra Nba Pa, Man Seng mare na N’hprang Wan N’ga nhkun dingsa kaw July praw 2 hte 3 ya shani ni hta byin wa ai lam rai nga ai.
Shawng shani, IDP hpyen yen marai mali gaw dai nhkun de n’hprang wan n’ga, hte n’hprang nhkun hta lang ai hpri daw hpri chyen ni hte wan pu wan sumri ni sa lagu shaw na sa wa ai re. Shaloi, marai lahkawng, Slg. Lahpai Awng Mai hte Slg. Labang Naw yan gaw jahpawt hkying 11am ten nhkun shang ai hte jang Oxygen nsa n nga ai majaw dai shara hta lahkawng yan si rawng mat ai.
Dai hpang, hpang shani, n’hprang nhkun hta si rawng nga ai hkum tsawp moimang lahkawng hpe wa saw la na matu masha n-gun 6 hte sa wa ai kaw, marai langai bai kahtap si hkrum ai re lam, hpyen yen ni hpe lakap let chye lu ai.
July praw 2 ya shana hta sha, Nba Pa Ginwang daw, Mai Bat Ninghtawn, Gai Daw mare hta mung, mare uphkang rung Chyare Langzing Tang Gun hte rau nta masha yawng (5), dum nta kaw kahtam sat hkrum ai re.
Bai nna, dai shani sha, jahpawt daw hkying 6am jan, Hpakan, Gwi Hka maw kaw nhkun gyi kaput ai kaw, daining laman si hkala law dik, July 3 hta lu shaw ai moimang 172 rai nna hkala ai masha (43) nga ai hpe Myen asuya shiga shapraw ai re.


text:
Myen hpyendap a dinghkrai majan jahkring da ai ladaw shata 9 htum ai hpang, kalang bai Wunpawng Mungdan Shanglawt Hpyendap (KIA) hte Jinghpaw mungdaw e gasat gala majan ni, ndai bat hpang wa sai re.
Oct. 14, bat Langai Ya jahpawt hta, Mungnyang (Mohnyin) ginwang KIA Dapba (8) npu Dapdung (5) ginra Hkawng Mye mare makau tinang Ku-Ing-Su post hte Awng Jat post ni hta Myen hpyen hpung hte ang katut gap hkat ai lam ni byin ai lam, KIA Dapba (8) shiga lawk tsun ai re.
Myen Dapnu (Tat-ma) 101 hte Hk.L.Y masat (141) pawng hpawm hpyen n-gun 80 daram gaw, Nawnglut (Indawgyi) a dingda maga nga ai, KIA Dung (5) ginra de shang wa ai majaw, Ku-Ing-Su post kaw jahpawt daw hte dai hpang shana daw Awng Jat post kaw bai gap hkat ai lam ni yawm dik 3 lang byin ai lam, KIA Dapba (8) shiga lawk tsun ai.
Gasat gala byin ai shara de grupyin na Myen hpyen n-gun ni kahtap jat du wa ai majaw matut nna gap hkat lam ni byin wa na masa nga ai lam, kahtap chye lu ai.
Ya gasat gala majan byin ai ginra hta, ja maw ni nga nna maisak hte ta-malan hpun hpaga bungli ni mung nga ai hpe sagawn chye lu ai.
Ndai gasat gala lam a majaw, Myen asuya hte galaw nga ai bilateral gap hkat jahkring bawngban nga ai lam mahkrun hpe ahtu hkra na kun?
“Ning rai na hkrum katut majan gasat hkat timung e dai hkrum zup bawngban ai lam hpe gaw hten run wa madang gaw n nga na re” nga, Laiza KIO Shiga Htawn Shana Magam Dap lit nga, Du kaba Nhpang Naw Bu tsun ai.
2018 December 21 kaw nna Sam hte Jinghpaw mungdaw lahkawng kaw Myen hpyendap a dinghkrai htim gasat majan jahkring ai lam gaw September 21 hta ladaw htum mat ai re. De a lachyum gaw asuya dap kaw nna rawt malan hpung ni hpe aten n tam majan baw gasat mai ai masa re nga nna, Myitkyina daju PCG simsa lam lapran salang Duwa Lamai Gum Ja tsun ai re.
Gap hkat jahkring na matu KIO maga jin jin masa rai timung, maga mi de asuya hte tatmadaw hpyendap lapran n hkrum ai majaw, sen htu lu na madang gaw naw yak na masa re nga, Laiza na KIO ginjaw salang ni tsun nga ai re.


text:
Myitkyina Ubyit mare na, rim hkrum ai hta lawm ai KIO Salang Kaba langai a Jinghku n ta hpe Myen hpyen dap ni dai hpawt manap, Backhoe hte sa ganaw jahten kau ya wa ai lam chye lu ai.
November 16 ya jahpawt jau hkying 5 ram aten, Myen hpyen mawdaw 5 hte hpyen n gun 50 ram lawm ai hpyen hpung ni sa wa nna, sa ganaw jahten kau ya wa ai lam Ubyit ginra masha langai KNG shiga dap de ya na zawn tsun dan ai re.
“KTV hta rim hkrum ai salang kaba ni hte matut mahkai nga sam ai. Dai kaw na Salang Kaba langai hte Jinghku re nga tsun ai, dai hpawt jau hkying 3 ram aten mawdaw 5 Hpyen n gun 50 ram hte rai na sa hpya kau da ya ma ai, n ta gaw hpun pyen n ta htap lahkawng re.” nga tsun dan ai re.
Myen hpyen dap ni dai n ta hpe, mani November 15 ya shani kalang sa wa let, nta kata sa shang jep kau da ai rai nna, manu dan ai Ja, Gumhpraw n kau mya la mat wa ya ai lam matut chye lu ai.
Lai wa sai November 12 ya jahpawt Myitkyina Dapkawng Happy KTV hta KIO magam gun Salang kaba marai 13 hpe myen hpyen dap ni rim woi mat ai hpang, ya ten dai ni hpe san jep let, shara hkan madun shangun ai lam ni galaw taw ai re hpe chye lu ai.
Dai zawn shanhte hte matut mahkai ai ni hpe hkan jep rim hkawm taw ai majaw, mung shawa n kau hkrit maja let sha nga taw ra ai lam chye lu ai re.


text:
Bilateral gap hkat jahkring jahkrup nga dingyang ladaw, Myen hpyendap hte KIA gasat gala majan lam gaw Jinghpaw Mungdaw ga-ang hta June 29, bat Langai Ya shani, byin hpang wa sai. Wunpawng Mungdan Shanglawt Hpyendap,
Myen asuya dap hte Wunpawng Mungdan Shanglawt Hpyendap, KIA, lapran lahta Sammung, Kutkai Ginwang, Kaleng ginra kata gasat gala lam byin nga ai gaw, June 19, bat Manga Ya, du hkra, nhtoi mali ya du
June 18, bat Mali Ya jahpawt daw hkying hkum lahkawng daram gap hkat ai hpang, Myen asuya dap gaw Lahta Sammung KIA Dung (8) a Na Hkyem dap hpe wan nat jahten kau da nna
Myen asuya dap hte Wunpawng Mungdan Shanglawt Hpung, KIA, lapran bat lahkawng laman lahkawng lang gasat gala ai lam gaw Lahta Sammung, Kutkai ginwang kata June 17, bat Masum Ya jahpawt daw byin wa sai


text:
SHINGRA TARA MAKAWP MAGA KARAI MASA
SHINGRA TARA MAKAWP MAGA KARAI MASA Rev. Zinghang
Karai Myit Ra Ai Lam Hkan Nga Ga
Karai Myit Ra Ai Lam Hkan Nga Ga
Anhte Yin La Ai Nawku Htung Hta Maju Jung Nga Ga
Anhte Yin La Ai Nawku Htung Hta Maju
29 JUNE 2019
KBC SHIGA LAMANG
KBC SHI GA LAMANG JAN 20, 2019
KBC SHIGA LAMANG Jan 20, 2019 ya du
KBC SHI GA LAMANG
KBC SHIGA LAMANG DEC 30 ya 2018 du
MA MASAT NHTOI 2019 MAHKAWN
MA MASAT NHTOI 2019 Mahkawn Janmai Buga Hpung
GAWNG MALAI TAI AI AMYU
GAWNG MALAI TAI AI AMYU Shalat - Srn.


text:
Ndai link kaw dip hpaw hti ga >> Anang Pa Yawn Hkyen Lahpu Laika. Video File hpe ndai kaw dip hpaw madat ga >>
Ndau Laika
25-10-2022 KIO Ginjaw Komiti Ndau Shabra Laika.
Ndai link kaw dip hpaw hti ga >> Kachin 25-10-2022 KIO Ginjaw Komiti Ndau Shabra Laika. ၂၅-၁၀-၂၀၂၂ ကေအိုင်အိုဗဟိုကော်မတီ သဘောထားထုတ်ပြန်ချက်။
2022 MAY 5 ya, KIO Ginjaw Komiti Ndau Laika.
Ndai link kaw dip hpaw hti ga >> 2022 May 5 ya, KIO Ginjaw Komiti Ndau Laika.
2022 January 26 ya, KIO Ginjaw Komiti Ndau Laika
Ndai Link kaw dip hpaw hti ga >> 2022 January 26 ya, KIO Ginjaw Komiti Ndau Laika
2021 November 1 ya, KIO Ginjaw Komiti Ndau Laika.
Ndai kaw dip hpaw hti ga >> 2021 November 1 ya, KIO Ginjaw Komiti Ndau Laika.
Sadi Jaw Ndau Ai Lam
2021 AUGUST (24) YA, KIO NDAU SHABRA LAIKA.
Ndai link kaw dip hpaw hti ga >> 2021 AUGUST (24) YA, KIO NDAU SHABRA LAIKA.
NDAU SHBRA LAIKA.
NDAU SHABRA LAIKA HKUMZUP HKRA HTI NA MATU.
2021-2022 Hpaji Ladaw a matu Pre-Class Jawngma Ningnan Shawk Shawn ai hte seng nna shana dat ai lam
2021 FEBRUARY 17 YA, KIO GINJAW KOMITI A NDAU LAIKA.
Ndai Link kaw hpaw hti ga >> 2021 FEBRUARY 17 YA, KIO GINJAW KOMITI A NDAU LAIKA.


text:
Wunpawng Mungdan Shanglawt Hpyen Dap KIA Masat (2) Dap Ba, Masat (43) Dap Nawng Dap Dung ginra, Laksan Danai ginwang daw Nam Hpyek hte Kawng Ra mare lapran Yuzana lam masat (40) kaw October (4) ya jahpawt hkying (8:40) aten daram hta Myen hpyen gumshem dap ni hte Wunpawng mungdan shanglawt hpyen dap KIA ni gasat gala byin ai lam nga ai.
Hpyen n-gun (70) daram lawm ai Myen hpyen gumshem dap Hk.M.Y (390) hpung ni dai ginra mayan hpyen shamu shamawt shang wa ai majaw KIA hpyen hpung ni shingla gasat dat ai kawn Minutes (20) daram gasat gala byin ai re lam na chye lu ai.
Dai shani hta sha Myen hpyen gumshem dap Hk.M.Y (389) hpung ngu maram lu ai n-gun (100) daram re ai hpyen hpung ni hpe mung hkying (10:30) aten daram hta Hkawng Lo Hka hte Jam Bu Bum lapran Hking Gaw Hka kaw KIA hpyen hpung ni hkap shing la gasat ai kawn Minutes (15) daram gasat gala byin ai lam na chye lu ai.
Myen hpyen gumshem dap ni lai wa sai September shata kaw nna Danai Lido lam mayan hku hpyen n-gun jat htu shadut ai lam, hpyen lang rung rai htaw shalai nga ai lam ni dingyang galaw nga ai sha n-ga mungshawa ni nga ai mare kata de laknak kaba gap bang ai lam, lai wa lai sa mungshawa ni hpe azin ayang sawk jep ai lam dingyang galaw nga ai lam na chye lu ai.


text:
Jahten Sharun Hpung ngu masat tawn ai wuhpung ginra ni hta lai, ngam ai shara yawng hta May 10 kaw nna August 31 du hkra majan jahkring tawn ai lam, Myen hpyendap May praw 9
Gen. Gunhtang Gam Shawng, KIA Dap Awn Daju gaw daini, April 24 ya shani tinang Laiza muklum grupyin de shawng de nau n mu ga ai gawan hkawm ai lam galaw wa sai. Dap Awn
Mungkan ting Covid-19, Wuhan virus ana zinli makawp ninghkap nga ten, Myen asuya dap gaw Lahta Sammung, Kokang dap hpe April 15, bat Masum Ya shani, sa htim gap ai majaw laja lana gasat gala
Tinang dap gap zing nna wan nat kau ya ai, Myen asuya dap, Dapnu (99) hpyen hpung hpe December 25, Hkrismat shani jahpawt daw, KIA ni bawm hte hkap dep gasat dat ai lam, KIA
Mungkan tara rung ni, ICC hte ICJ hta Myen mung hpe jep san wa na lamang ntsa shanhte hpung masum ‘madi shada ai lam ndau tawn ai’ hpe, lawan ai hku bai dawm kau na
Myen asuya hte bilateral gap hkat jahkring na lam hta Dingdung Daw Daphpawm, hpung mali lapran n hkrum n ra byin nga ai lam, DDD shiga lawk hku chye lu ai. Wunpawng Mungdan Shanglawt Hpung


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Awng Dang Mayu Ai Ni Shagu Chye Da Gring Ai Lam
Awng Dang Mayu Ai Ni Shagu Chye Da Gring Ai Lam
Anhte nang ngai shagu gaw, sak prat hta sut masa lam, kanawn mazum lam, hpaji lam ni ...kaning zawn re ai lam yan ni hta mi rai rai awng dang mayu ga ai, tinang ra sharawng ai lam ni hpe galoi mung lu la madu mayu ai nga yang grai law hkra galaw gaw nra nga ai
1.Ra sharawng ai lam....Awng dang mayu ai, rawt jat galu kaba mayu ai nga yang, shawng nnan nga ra na gaw awng dang mayu ai law ngu ai sharawng ai lam shawng madu hkum hta nga ra ga ai, tsawra ai ramma ni hta, Sharawng Katu ai lam langai nga sai nga yang, teng sha wa, nang galaw na lam yan langai gaw, tinang madu mayu ai sak prat langai hpe gara hku madu lu hkra galaw ra na ngu ai lam yan ni tam ra sana rai nga ai. dai zawn naw nrai shi nga yang gaw, nang a ra sharawng ai lam gaw n-gun n-nga shi ai majaw rai nga ai hpe myit sawn dum lu na matu shadum ya mayu ai.
2. Daw Dan Ai Lam....Tinang hpa galaw ra na ngu ai hpe lata la ngut sai nga yang byim hkra shakut sana ngu ai myit daw dan ai lam hpe jahkrat ra sana rai nga ai, daw dan ai lam ni hkrak daw dan njahkrat lu shi ai nga yang, galaw byim na mung nrai nga ai, dai majaw daw dan ai lam hpem ngang gring hkra jahkrat na matu ahkyak ai kaw shang lawm nga ai.
3. Matut Galaw u....Tsawra ai ramma ni nang hta katu ai ra sharawng ai lam mung nga sai, ngang gring ai daw dan jahkrat lam mung nga sai nga yang, ndai kaw sha nhkring mat na ahkyak la nga ai, byim mayu ai lam ni lu na matu, matut galaw ra na rai nga ga ai, langai sadi da ra na gaw, awng dang ai lam ngu ai gaw, masat da ai lam ni nga chyalu shara langai nrai nga ai, hkrun lam langai hkawm sa nga ai zawn, nang a ban dung ni mung langai hte sha hkring mat na nrai nga ai Ban dung langai de du sai nga ai hte gaw awng dang lam hkam la sanu, hpang ban dung ni a matu mung matut n gun jahpring nna, hkawm sa ra na rai nga ga ai, dai majaw tsawra ai ramma ni awng dang ai lam ngu ai gaw hkrit mat ai baw hkrun lam nrai nga ai zawn, galoi mung matut hkawm sa taw na ra nga ga ai, ngu shadum ya mayu ai law..
Bai awng dang taw ai ni gaw, gam kaja nna shing nrai lam yan amyu myu a majaw sut du tai nna awng dang taw nga ai rai nga ai, shanhte ni gaw, sut du tai na laika buk ni hti nna, dai laika buk hku hkan galaw nna, awng dang wa nga ma ai ngu gaw nnga nga ai, law malawng gaw tinang a shakut shaja ai lam yan ni a majaw sha awng dang wa ma ai rai nga ai
1.Yu Maya hku nga tim lu la mai nga ai...Myit nlawm ai sha mani taw nga yang mung, myit nlawm ai majaw myit ru ra na re, myit malang ai hku sha nga ai nga yang, ndai wa gaw, kam ra na ngu maga mi na masha wa nang hpe ahkaw ahkang jaw na gaw teng sha rai nga ai
2.Manang laga wa hpaji jaw ai lam hpe myit shang sha ai hku hkap la madat ya na mung ahkrak la nga ai. Hpaji jaw la hkrum ai ten hta, mara hpe tsun ai zawn nga ai ten ni mung nga w achye ai, ndai hpe mai kaja ai maga hku myit sawn la nna, hkap la shakut galaw sa wa yang grau nna awng dang wa lu na re hpe myit dum lu ai
3.Laga wa zawn hkum hkan galaw .... Shi zawn awng dang mayu ai nga shagu shi galaw ai hku galaw na nga yang awng dang wa na nshadu nga ai shi awng dang ai lam yan gaw nang a mabyim masa lam hte bung na mung nrai nga ai, dai majaw tinang galaw shakut taw nga ai zawn sha matut galaw shakut sa wa u ai hta manman shakut sa wa na nga yang, awng dang wa lu na re, tinang gaw shakut nga yang tinang a makau grupyin ni hta mung, tinang hte myit bung ai galaw sa bung ai manang ni mung nang na makau kaw du wa na rai nga ai
4.Manang ni nkam galaw ai bungli hpe lu galaw ra na re ngu shadu ai...Masha ni nkam galaw ai bungli hpe tinang lu galaw yang sut masa lam hku myit sawn yang awng dang na matu grau law nga ai, hpa majaw nga yang, laga ni gaw ndai bungli ndai gat lawk hpe nchye na ai majaw rai nga ai.
5. Tatut galaw nga ai magam bungli hpe atsawm hkrak galaw shakut u...myit shang sha lam nnga ai bungli hpe galaw nga ai raitim, gara maga hku mi galaw galaw mai kaja hkra shakut galaw na ra nga ai, tatut bungli hpe shakut nna galaw nga yang kam kaja ai lam ni gaw nang kaw du wa lu na rai nga ai.
6. Awng dang na re ngu kam ai wa....Awng dang lam hpe hkam lu ai wa rai ra ai zawn, byin pru wa na mang hkang ni hpe mung gwi gwi hkam jan ra na rai nga ai, dai majaw tsawra ai ramma ni a sak prat hta, hpa mang hkang hte mi hkrum wa hkrum wa myit hpe azim tawn let mang hkang ni hpe hparan ra nga ai ngu n gun jaw shadum dat let
#youth
#rvakachinservice


text:
April 25.2019
◾Muse Ginra Pat Jasan Komiti ni woi awn galaw ai, Kachin Anti- Drug, D-Day hpe Namtau Buga Hkalup Hpung Nawku htingnu hta, Hpunau Ta-Ang (Palawng) ni hte, Hpung masha ni marai (283) tup shanglawm ai hte, wu wu di di galaw la lu sai lam chye lu ga ai.
◾Daini na, Kachin Anti- Drug Day hta Mungmau Ginwang Amu Madu, Rev. Lahpai Zau Ra kaw nna shatsam Mungga tsun ya sai Lam,
◾D-Day hta, Laning mi tup Pat Jasan Komiti ni hku nna, lu rim da ai, Kani Hpraw, Ya-Ma (YABA) hte Laga Lang arung arai ni hpe Nat jahten ai Lam Mung galaw lai wa sai Lam, Namtau Buga Pat Jasan Komiti Hpa-Awn, Hpt. Galau Tang Gun Shiga jaw ai kaw nna chye lu ga ai.
KBC MNK